PASIR PUTEH - Sebanyak 40 rumah di beberapa kampung di daerah ini rosak dilanda ribut semalam bagaimanapun tiada kecederaan dilaporkan.

Kebanyakan rumah terbabit rosak di bahagian bumbung dalam kejadian pukul 4.30 petang itu dan kampung terbabit ialah Kampung Dalam Kemunting, Kampung Tok Nik, Kampung Padang Siam dan Taman Perumahan Seri Kulim.

Seorang suri rumah di Taman Perumahan Seri Kulim, Hasmiyati Yusof, 49, berkata, ketika kejadian beliau sedang sibuk memasak untuk persediaan berbuka puasa.

"Selepas mendengar dentuman kuat, saya dan empat anak, seorang menantu dan dua cucu sempat menyelamatkan diri dengan berlindung di bilik tidur," katanya kepada pemberita di sini, hari ini.

Seorang lagi mangsa di taman perumahan sama, Che Noh Busu, 60, berkata, ketika kejadian beliau dan keluarga sedang berehat di ruang tamu rumah dan menyedari kejadian itu apabila bumbung rumahnya diterbangkan ribut.

Menteri Besar Kelantan, Datuk Ahmad Yakob yang melawat mangsa ribut itu berkata, kerajaan negeri menghulurkan bantuan segera RM500 kepada setiap pemilik 22 rumah di Taman Perumahan Seri Kulim yang paling teruk terjejas, selain bantuan makanan dan pakaian. - BERNAMA