KUALA LUMPUR - Pakatan pembangkang menerima satu lagi `tamparan hebat’ apabila mesyuarat Majlis Syura Ulama PAS malam tadi memutuskan Parti Keadilan Rakyat (PKR) tidak mempunyai hak mutlak untuk menentukan siapa Menteri Besar Selangor.

Majlis Syura Ulamak PAS yang bersidang di Kota Bharu, Kelantan semalam menegaskan bahawa jawatan Menteri Besar Selangor adalah hak bersama yang telah dipersetujui oleh ketiga-tiga parti komponen pakatan pembangkang termasuk PAS.

Justeru, PKR perlu mendapat persetujuan PAS terlebih dahulu jika mahu melantik Datuk Seri Dr. Wan Azizah Wan Ismail sebagai Menteri Besar Selangor yang baharu bagi menggantikan Tan Sri Abdul Khalid Ibrahim.

Bagaimanapun, cukup memeritkan buat PKR apabila Mursyidul Am PAS, Datuk Nik Abdul Aziz Nik Mat dan Timbalannya, Datuk Dr. Haron Din yang mengumumkan keputusan itu turut menegaskan bahawa PAS pada masa ini mahu Abdul Khalid dikekalkan sebagai Menteri Besar Selangor.

"Bahawa jawatan Menteri Besar Selangor adalah hak bersama yang telah dipersetujui oleh ketiga-tiga parti komponen pakatan untuk meneruskan Tan Sri Abdul Khalid Ibrahim sebagai Menteri Besar di Selangor bagi penggal kedua selepas Pilihan Raya Umum ke-13.

“Maka, selagi tidak disabitkan sebarang pelanggaran terhadap amanah yang mewajarkan Menteri Besar itu digugurkan, Majlis Syura Ulamak PAS memutuskan untuk mengekalkan Tan Sri Khalid Ibrahim sebagai Menteri Besar Selangor,” tegas mereka dalam satu kenyataan media hari ini.

Namun, kata mereka, jika ada sebarang pertuduhan ke atas Abdul Khalid disabitkan salah oleh Suruhanjaya Pencegahan Rasuah Malaysia (SPRM) dan mahkamah, maka Majlis Syura Ulamak bersedia untuk menilai kembali kedudukan Abdul Khalid.

Jelas Nik Abdul Aziz dan Haron, keputusan yang dibuat oleh Majlis Syura Ulamak PAS itu berasaskan hukum syarak Islam dan melihat kepentingan rakyat yang mesti mendahului kepentingan individu dan parti.

“Merujuk kepada Fasal 3 Perlembagaan PAS, bahawa dasar PAS ialah Islam, dan Fasal 6(2) bahawa antara usaha PAS adalah "memperjuangkan Islam sebagai aqidah dan syariat serta menjadikannya sebagai panduan berpolitik dan bernegara,” tegas mereka.

Majlis Syura Ulamak menegaskan PAS tetap istiqamah dengan dasar dan prinsip perjuangan Islam sebagaimana yang termaktub di dalam perlembagaannya. - mynewshub.my

&nbsp;