KUALA LUMPUR - Pesawat Boeing 777-200 dengan nombor pendaftaran 9M-MRD yang digunakan untuk penerbangan MH17 mempunyai rekod penyelenggaraan yang baik.

Menurut Malaysia Airlines (MAS) dalam kenyataan hari ini, pemeriksaan penyelenggaraan terakhir pesawat ialah pada 11 Julai lalu manakala pemeriksaan seterusnya pada 27 Ogos depan.

"Kerja penyelenggaraan dilakukan di hangar MAS di KLIA. Pesawat berkenaan dalam keadaan baik," menurut kenyataan itu.

Menurut MAS, pesawat berkenaan dibina pada Julai 1997 dan sudah 17 tahun menyertai perkhidmatan. Ia juga sudah melalui 75,322 jam penerbangan dengan 11,434 pendaratan dan pelepasan.

"Semua sistem komunikasi berfungsi seperti biasa," menurut kenyataan itu.

Pesawat B777-200 itu menggunakan enjin Rolls-Royce Trent-800 dan mempunyai kapasiti 282 tempat duduk. - BERNAMA