<p style="text-align: justify;">KUALA LUMPUR - Hasil siasatan kejadian tanah runtuh di Pangsapuri Seri Beringin Jalan Batu 13½, Taman Perindustrian, Pusat Bandar Puchong, Selangor yang berlaku pada 26 Mac lalu akan diketahui 6 April ini.</p>
<p style="text-align: justify;">Timbalan Pengarah Korporat Majlis Perbandaran Subang Jaya (MPSJ), Azfarizal Abdul Rashid memaklumkan penduduk yang terlibat dalam kejadian itu tidak dibenarkan menghuni kediaman tersebut sehingga hasil siasatan tersebut diketahui.</p>
<p style="text-align: justify;">“Pihak Institut Kerja Raya Malaysia (Ikram) yang dilantik untuk menjalankan penyiasatan tapak menjangkakan dapat mengetahui keputusan hasil siasatan pada Sabtu ini.</p>
<p style="text-align: justify;">“Sehingga pada tarikh tersebut, penduduk yang dipindahkan masih tidak dibenarkan untuk kembali menghuni kediaman masing-masing atas faktor keselamatan,” katanya melalui satu kenyataan media hari ini.</p>
<p style="text-align: justify;">Azfarizal berkata, sebanyak 40 keluarga terdiri seramai 178 orang masih ditempatkan di pusat pemindahan sementara di Dewan Serbaguna MPSJ Puchong Indah.</p>
<p style="text-align: justify;">Menurutnya, MPSJ pada masa ini sedang menjalankan kerja-kerja pengukuhan tebing secara sementara dengan menggunakan kaedah "counter weight".</p>
<p style="text-align: justify;">Jelasnya, pihak Ikram akan mencadangkan kaedah penyelesaian kekal berdasarkan kepada hasil siasatan pada 6 April ini.</p>
<p style="text-align: justify;">Beliau juga memberi jaminan keselamatan rumah penduduk kerana pihak Polis Diraja Malaysia (PDRM), Jabatan Pertahanan Awam Malaysia (JPAM) dan Pasukan BantuanKecemasan (ERT) MPSJ berada di lokasi kejadian 24 jam sehari bagi memantau keadaan.</p>
<p style="text-align: justify;">Katanya, penduduk juga dinasihatkan supaya melapor di pos kawalan sekiranya terdapat keperluan memasuki unit masing-masing bagi tujuan mengambil barang-barang keperluan.</p>
<p style="text-align: justify;">“Segala urusan kebajikan di pusat pemindahan sementara diuruskan oleh pihak Jabatan Kebajikan Masyarakat (JKM) Petaling dengan kerjasama MPSJ,” katanya lagi.</p>
<p style="text-align: justify;">Media pada 26 Mac lalu melaporkan beratus Pangsapuri Seri Beringin terpaksa dipindahkan selepas berlaku tanah runtuh berdekatan dengan bangunan itu akibat hujan lebat. - mynewshub.my</p>