KUALA LUMPUR - Mungkinkah pemimpin DAP golongan yang tidak mempunyai rasa humor atau pemimpin parti itu terlalu dangkal untuk mengerti cara orang Melayu berseloroh?.

Menteri Dalam Negeri, Datuk Seri Ahmad hari ini dikecam hebat pemimpin DAP, Dr. Ong Kian Ming hanya kerana beliau berseloroh tentang anggota Jabatan Sukarelawan Malaysia (Rela) yang tidak mengundi dalam Pilihan Raya Kecil (PRK) di Teluk Intan.

“Ahmad Zahid perlu disiasat di bawah Akta Kesalahan Pilihan Raya 1954 kerana beliau mendakwa tahu siapa 2,000 anggota Rela yang tidak mengundi di Teluk Intan.

“Bagaimanapun undi yang sepatutnya rahsia itu diketahui Ahmad Zahid. Saya menggesa Peguam Negara menyiasat beliau kerana mendakwa tahu siapa 2,000 anggota Rela terbabit,” dakwa Kian Ming yang juga Ahli Parlimen Serdang melalui satu kenyataan media hari ini.

Sebuah portal berita propembangkang semalam melaporkan Ahmad Zahid berseloroh mengenai anggota Rela yang tidak mengundi semasa beliau berkempen di Teluk Intan.

Beliau yang juga Naib Presiden UMNO berseloroh kononnya mengetahui siapa anggota Rela terbabit dan menyuruh mereka membeli sendiri pakaian Rela jika calon Barisan Nasional (BN) kalah.

“Kalau Datuk Mah Siew Keong menang di Teluk Intan, saya bagi dengan segera pakaian celoreng ini. Kalau kalah, beli sendiri," kata Ahmad Zahid di hadapan tetamu yang kebanyakannya anggota Rela.

Kata-kata Ahmad Zahid itu difahami oleh tetamu sebagai satu bentuk gurauan dan disambut dengan gelak ketawa. - mynewshub.my

&nbsp;

&nbsp;

&nbsp;