BANGKOK - Kerajaan tentera Thai memberi kebenaran kepada bekas perdana menteri, Yingluck Shinawatra untuk ke luar negara buat pertama kali sejak mereka menggulingkan kerajaannya.

Jurucakap tentera, Kol. Winthai Suvaree berkata pihak junta bersetuju dengan permintaan Yingluck untuk meninggalkan Thailand dan melancong secara peribadi ke Eropah pada penghujung Julai hingga awal Ogos.

Katanya, Yingluck memberi kerjasama dengan junta dan mematuhi arahan yang melarangnya membabitkan diri dalam kegiatan politik.

Yingluck, perdana menteri wanita pertama, disingkir pada Mei lalu dalam kes mahkamah yang mensabitkannya dengan penyalahgunaan kuasa, beberapa minggu sebelum rampasan kuasa oleh tentera.

Beliau kini menghadapi tuduhan kecuaian dalam memantau program subsidi padi. - AP