KUALA LUMPUR - Tindakan Amerika Syarikat (AS) membekalkan senjata kepada Israel membangkitkan kemarahan dunia, kata Ahli Parlimen Lembah Pantai, Nurul Izzah Anwar.

Kata beliau, perbuatan AS itu menunjukkan negara berkenaan bersubahat dengan kekejaman rejim zionis ke atas penduduk Palestin.

"Perkembangan ini amat mengecewakan dan membangkitkan kemarahan dunia. Tidakkah sepatutnya keamanan dan bantuan kemanusiaan kepada mangsa krisis ini yang menjadi keutamaan bagi AS.

"Tidakkah negara yang membekalkan senjata juga sepatutnya dianggap bersalah malah bersubahat dengan jenayah tersebut," katanya melalui satu kenyataan media hari ini.

Media semalam melaporkan AS mengesahkan telah menjual bekalan peluru dan bom mortar kepada Israel.

Jurucakap Pentagon, Laksamana Muda John Kirby dalam kenyataannya berkata, tentera Israel meminta bekalan pelurunya dipenuhi semula pada 20 Julai lalu dan Jabatan Pertahanan AS meluluskan pembelian itu tiga hari kemudian.

Nurul Izzah berkata, AS mempunyai penanda aras moral yang berbeza kerana membantah tindakan Rusia membekalkan senjata kepada puak pemisah di Ukraine tetapi negara itu membekalkan senjata kepada Israel untuk menyerang Palestin.

Sehubungan itu, beliau meminta kerajaan Malaysia mengambil kesempatan daripada tempoh gencatan senjata selama 72 jam di Palestin untuk menghantar bantuan kemanusiaan kepada penduduk negara itu melalui udara dan laut.

Beliau mencadangkan kerajaan menggunakan pesawat Tentera Udara Diraja Malaysia (TUDM) untuk menghantar bantuan tersebut melalui kerjasama Pertubuhan Kerjasama Islam (OIC).

"Kerajaan Malaysia boleh mengerah pesawat TUDM untuk menyampaikan bantuan sementara peluang ini masih terbuka dan bekerjasama terus dengan Aqsa Syarif, Viva Palestina Malaysia dan MAPIM dalam penyaluran bantuan," katanya.