KUALA LUMPUR - DAP memberi alasan talian telefon yang disediakan oleh parti itu bagi memudahkan orang ramai di luar Perak menghubungi sukarelawan DAP untuk mendapatkan perkhidmatan pengangkutan pulang ke Teluk Intan pada 31 Mei ini digodam pihak tertentu.

Ahli Parlimen DAP Serdang, Dr. Ong Kian Ming yang mendakwa perkara itu dilakukan oleh penyokong Barisan Nasional (BN) dipercayai membuat alasan itu berikutan terdapat pengundi yang mahu mendapatkan perkhidmatan bas tersebut gagal menghubungi talian berkenaan

“Awal minggu ini DAP mengumumkan menyediakan bas dengan kadar tambang murah untuk membawa pengundi yang berada di luar kawasan pulang mengundi pada Pilihan Raya Kecil (PRK) Parlimen Teluk Intan, 31 Mei ini. Mereka diminta menghubungi talian oleh sukarelawan DAP untuk mendapatkan perkhidmatan itu.

“Malangnya ada pihak menggodam talian telefon itu dan seterusnya mengenakan spam ke atas talian ini dengan panggilan dan khidmat pesanan ringkas (SMS). Tindakan ini menghalang pemanggil tulen yang mahu menempah tempat duduk bas DAP daripada menghubungi kami,” dakwanya melalui satu kenyataan media hari ini.

Kian Ming mendakwa, pihak yang melakukan perbuatan tersebut turut dikesan menghantar SMS supaya menyokong calon BN kepada mereka yang pernah menghubungi talian tersebut.

Dakwanya, tindakan itu ternyata satu sabotaj ke atas usaha DAP untuk membawa pulang pengundi Teluk Intan di luar kawasan pulang mengundi pada 31 Mei ini.

Justeru, beliau menggesa mereka yang menerima SMS tersebut supaya tidak terpedaya dan tetap pulang beramai-ramai ke Teluk Intan untuk mengundi.

Media pada 27 Mei lalu melaporkan tindakan DAP menyediakan perkhidmatan pengangkutan dengan kadar tambang murah untuk membawa pengundi yang berada di luar kawasan pulang mengundi pada PRK Teluk Intan menggambarkan parti itu dalam keadaan terdesak.

Menteri di Jabatan Perdana Menteri Nancy Shukri dipetik berkata, tindakan DAP meminta sumbangan orang ramai untuk menampung perkhidmatan itu juga akan hanya menyusahkan rakyat.

Timbalan Setiausaha Agung DAP Datuk Ngeh Koo Ham, yang juga penasihat DAP Perak mengumumkan parti itu akan mengadakan perkhidmatan bas dengan tambang RM10 pergi dan balik bagi membawa pulang pengundi dari Lembah Klang dan Singapura ke Teluk Intan. - mynewshub.my