KUALA LUMPUR – Kesatuan Pekerja-Pekerja Keretapi Tanah Melayu Berhad (KPPKTMB) membuat keputusan mengadakan piket besar-besaran di perkarangan ibu pejabat Suruhanjaya Perkhidmatan Awam Darat (SPAD) pada 26 Jun ini pada pukul 5 petang.

Presidennya, Abdul Razak Md. Hassan berkata, keputusan itu dibuat selepas Suruhanjaya Perkhidmatan Awam Darat (SPAD) enggan menarik balik keputusan untuk menutup sementara operasi landasan KTMB sektor Gemas – Gua Musang.

“Kami dukacita dengan keegoan SPAD yang masih mengekalkan arahan berkenaan. Tindakan itu memberi implikasi kepada 300 pekerja KTMB di sektor berkenaan.

"Pekerja terlibat ada yang tidak bekerja atau dipindahkan ke depoh-depoh lain yang boleh memberi kesan kepada keluarga kerana perlu berjauhan. Penutupan ini juga memberi kesan kepada pendapatan KTMB dan pengguna," dakwanya melalui satu kenyataan ini.

Mynewshub.my pada 18 Jun lalu melaporkan KPPKTMB menggesa SPAD menarik balik keputusan untuk menutup operasi landasan KTMB sektor Gemas – Gua Musang bermula 27 Jun 2014 atau berhadapan piket besar-besaran.

Dua Ahli Parlimen pakatan pembangkang iaitu Ahli Parlimen Tumpat, Datuk Kamarudin Jaafar dan Ahli Parlimen Kluang, Liew Chin Tong turut mengkritik keputusan SPAD tersebut yang dikatakan atas faktor keselamatan. - mynewshub.my