JOHOR BAHRU - Kapal minyak Oriental Glory yang dirompak lanun di perairan timur Johor malam tadi tidak dapat dibawa ke persisiran pantai kerana sauh kapal itu tidak boleh dinaikkan.

Tentera Laut Diraja Malaysia (TLDM) dalam satu kenyataan memberitahu, kapal TLDM KD Terengganu sedang berusaha menggerakkan kapal itu ke persisiran pantai.

“Sauh kapal Oriental Glory yang dilabuhkan perompak tidak dapat dinaikkan kerana Anchor Windlass (mesin menaikkan sauh) telah dirosakkan mereka,” kata kenyataan itu hari ini.

Kapal Oriental Glory yang membawa muatan 2, 500 tan metrik Marine Gas Oil ditawan lanun kira-kira pukul 11.45 malam tadi.

Kumpulan lanun terbabit mencuri muatan minyak dan merosakkan peralatan navigasi kapal sebelum meninggalkan kapal itu.

Menurut kenyataan itu, KD Terengganu yang sedang melaksanakan rondaan di perairan Batuan Tengah, Johor di lokasi kejadian dua jam kemudian selepas menerima maklumat.

“Siasatan lanjut sedang dilakukan di Oriental Glory bagi mendapatkan gambaran jelas berkaitan insiden itu,” kata kenyataan itu. - mynewshub.my

&nbsp;