ALOR SETAR - Mufti Kedah, Datuk Syeikh Muhamad Baderudin Ahmad, berkata solat jenazah ghaib boleh dilakukan untuk penumpang dan anak kapal MH17 beragama Islam jika mayat mereka tidak dapat dibawa pulang.

Beliau berkata tidak menjadi kesalahan untuk melakukannya kerana sekiranya mayat boleh dibawa pulang pada bila-bila masa selepas ini, ia masih boleh diuruskan seperti biasa.

"Kalau rasa macam tidak ada harapan untuk bawa balik jenazah, elok buat solat ghaib dan doakan arwah," katanya ketika diminta mengulas mengenai kesukaran untuk membawa pulang mayat mangsa nahas ke Malaysia bagi diuruskan dengan sempurna.

Nahas pesawat Boeing 777 Malaysia Airlines (MAS) itu membabitkan 298 orang - 283 penumpang dan 15 anak kapal yang terhempas di timur Ukraine berhampiran sempadan Rusia pada Khamis lalu. - BERNAMA