<p style="text-align: justify;">Turki – Seorang peserta rancangan realiti TV bagi mencari jodoh `Luck of The Draw’ mengejutkan penonton selepas mengaku membunuh isteri serta kekasihnya dan pernah dipenjarakan akibat perbuatan berkenaan.</p>
<p style="text-align: justify;">Pendedahan Sefer Calinak, 62, itu memaksa hos rancangan berkenaan menghalau Sefer dari studio. Tindakan hos tersebut mendapat tepukan penonton yang nyata terkejut dengan perkara tersebut,</p>
<p style="text-align: justify;">Sebelum itu ketika menceritakan kisah hidupnya, Sefer berkata dia mengahwini isterinya Fadime, yang juga sepupunya, ketika mereka berusia 17 tahun.</p>
<p style="text-align: justify;">Perkahwinan itu diadakan bagi menyelamatkan Fadime yang sebelum itu dipaksa berkahwin dengan seorang duda.</p>
<p style="text-align: justify;">Namun, dakwanya selepas lima bulan berkahwin, perangai Fadime mula berubah.</p>
<p style="text-align: justify;">``Anak saudara lelaki yang ingin berkahwin dengan dia sebelum ini mula datang ke kampung kami. Saya amat cemburu, lalu saya bunuh Fadime,’’ katanya yang dihukum penjara 13 tahun 9 bulan, namun dibebaskan selepas hanya menghabiskan masa selama empat tahun di penjara.</p>
<p style="text-align: justify;">Sefer kemudiannya mengahwini seorang lagi wanita, namun mereka berpisah.</p>
<p style="text-align: justify;">Dia kemudiannya menjalinkan hubungan dengan seorang wanita, yang juga isteri orang.</p>
<p style="text-align: justify;">``Saya bunuh dia selepas dia cuba membunuh saya. Dia meninggal dunia secara kebetulan akibat terkena kapak,’’ katanya yang kemudian dipenjarakan lagi, namun dibebaskan atas pengampunan pemerintah.</p>
<p style="text-align: justify;">Pendedahan Sefer itu dan bagaimana dia dihalau daripada rancangan realiti berkenaan mendapat liputan meluas media massa di Turki.</p>