GEORGETOWN - Sebanyak lima kematian akibat denggi dicatatkan di Pulau Pinang bagi tempoh Januari hingga 2 Ogos lepas, kata Pengerusi Jawatankuasa Pertanian, Industri Asas Tani, Pembangunan Luar Bandar dan Kesihatan negeri Dr Afif Bahardin.

Beliau berkata, bagi tempoh itu sebanyak 1,116 kes denggi direkodkan di negeri ini berbanding hanya 432 kes dan dua kematian bagi tempoh sama pada tahun lepas.

"Ketika ini terdapat lima lokaliti wabak denggi dilaporkan iaitu daerah Timur Laut, Lebuh Cecil, Taman Teguh, Mewah Court dan Taman Kheng Tian di George Town, dan Taman Sri Janggus di daerah Seberang Perai Tengah," katanya di sini hari ini.

Sehubungan itu, beliau mengingatkan orang ramai supaya menghapuskan tempat pembiakan nyamuk Aedes dan mendapatkan ubat pembunuh jentik-jentik daripada klinik-klinik kesihatan kerajaan.

Beliau juga mengingatkan orang ramai agar memberikan kerjasama dengan membenarkan anggota Jabatan Kesihatan menjalankan semburan kabus di dalam rumah.

"Dapatkan rawatan segera di klinik atau hospital apabila mengalami demam dan tanda-tanda penyakit denggi seperti sakit badan atau sendi, muntah, ruam dan kurang selera makan," katanya. - BERNAMA