KUALA TERENGGANU - Agensi Anti Dadah Kebangsaan (AADK) Terengganu memberkas 151 individu dipercayai terbabit dalam penyalahgunaan dadah menerusi Ops Prihatin yang bermula pukul 4 pagi dan berakhir 11 pagi hari ini.

Penolong Pengarah Kanan AADK Terengganu Arzmi Abdullah berkata operasi enam jam itu dijalankan di daerah Kuala Terengganu dan Dungun.

Beliau berkata daripada jumlah itu, 87 lelaki tempatan manakala bakinya (64 orang) adalah warga asing berusia lingkungan 19 hingga 55 tahun.

"Hasil ujian saringan air kencing, kita dapati 61 orang positif dadah jenis Morfin manakala 16 lagi positif Methamphetamine dan seorang ditahan di bawah Seksyen 12(2) Akta Dadah Berbahaya 1952 kerana memiliki benda terlarang," katanya dalam sidang akhbar di sini hari ini.

Arzmi berkata bagaimanapun, baki sembilan penduduk tempatan dan kesemua warga asing terbabit bebas daripada pengaruh dadah.

Beliau berkata operasi itu memfokus kepada kawasan felda, jeti dan golongan nelayan di dua daerah berkenaan, yang dikenal pasti menjadi sarang utama penagih dadah.

Turut serta Polis Diraja Malaysia, Jabatan Pertahanan Awam Malaysia, Jabatan Sukarelawan Malaysia, Agensi Penguatkuasaan Maritim Malaysia dan Imigresen.

Secara keseluruhan, operasi di Kuala Terengganu membabitkan 82 anggota manakala Dungun pula 84 anggota.

Antara lokasi serbuan di Kuala Terengganu ialah Tepoh, Lembaga Kemajuan Ikan Malaysia (LKIM) Chendering, Padang Nenas dan Seberang Takir manakala di Dungun pula ialah Ketengah Jaya dan Paka.

Arzmi juga berkata operasi bersepadu itu akan dilakukan secara berterusan bagi membanteras kegiatan penagihan dadah, khususnya penagih yang baru berjinak-jinak dengan aktiviti berkenaan.

"Hasil maklumat yang diterima, kita dapati golongan remaja yang berusia 19 hingga 20 tahun paling ramai terlibat dalam kegiatan ini, dan kita mahu pastikan jumlah penagih baharu tidak akan meningkat," katanya. - BERNAMA