PELABUHAN KLANG - Dua daripada 18 mangsa yang terselamat dalam kejadian bot pancung terbalik di Beacon Api Gila, perairan Sepang pagi semalam terpaksa berpaut pada tong minyak dan pelampung di laut selama lebih 24 jam sebelum diselamatkan pagi ini.

Masri, 36, dari Medan, Indonesia, berkata dia menaiki bot bersama 26 yang lain berlepas dari Pantai Morib, Banting, pada pukul 3 pagi untuk pulang menyambut Ramadan di kampung masing-masing.

"Kira-kira pukul 5 pagi (semalam) angin tiba-tiba kuat, enjin mati dan air masuk ke dalam bot menyebabkan bot terbalik. Kami semua gelabah dan ada yang tidak tahu berenang.

"Saya terus capai tong minyak untuk berpaut padanya dan kami berada di lautan sehinggalah kami diselamatkan kira-kira pukul 9 pagi tadi," katanya kepada pemberita di Ibu Pejabat Agensi Penguatkuasa Maritim Malaysia (APMM) Pelabuhan Klang di sini hari ini.

Masri yang bekerja sebagai penjual ayam di sebuah pasar pagi di Petaling Jaya berkata dia turut mengalami kecederaan di leher kerana terkena minyak petrol.

Beliau yang bekerja di Malaysia sejak 1996 mengakui tinggal di negara ini secara tidak sah kerana permit kerjanya telah lama tamat tempoh.

"Saya membayar RM650 kepada ejen untuk menaiki bot dan tidak tahu siapa ejen, hanya berhubung melalui telefon sahaja. Saya dihantar untuk naik oleh rakan yang mengambil saya di Petaling Jaya," katanya yang menaiki bot bersama seorang rakannya.

Dahlia, 22, dari Kampung Tanjung Balai, Sumatera Utara, Indonesia, ketika ditemui pemberita berkata dia menaiki bot itu bersama kakak ipar dan seorang anak saudara berumur dua tahun.

Beliau yang tidak mempunyai permit kerja itu mendakwa bekerja secara tidak tetap dan tinggal bersama suaminya di Klang sejak lima bulan lepas.

Katanya, mereka tidak mengenali ejen yang menguruskan perjalanan dan hanya memberikan wang RM750 setiap seorang melalui seseorang untuk menaiki bot berkenaan.

"Bila bot terbalik ada lelaki yang beri pelampung kepada saya. Anak saudara saya lemas dan kakak ipar saya yang mengandung tujuh bulan lompat ke dalam air.

Saya dengar kak ipar saya kini berada di rumah sakit (hospital)," katanya.
"Ini adalah pertama kali saya menaiki bot...sebelum ini saya biasa pulang ke kampung menaiki feri. Selepas kejadian ini saya sudah takut untuk naik bot lagi," katanya.

Dalam kejadian pukul 5 pagi itu, sembilan warga asing dipercayai rakyat Indonesia dikhuatiri hilang manakala 18 lagi dapat diselamatkan.

Kesemua mangsa yang terselamat dibawa ke Ibu Pejabat APMM Klang kira-kira pukul 5 petang tadi. - BERNAMA