<p style="text-align: justify;">KANGAR - Kolej Universiti Islam Perlis (KUIPs) akan menerima kemasukan sulung pelajar bagi sesi pertama Khamis ini dan sesi kedua bulan depan sebanyak 80 orang, kata Rektornya Dr Mohd Mizan Mohammad Aslam.</p>
<p style="text-align: justify;">Beliau berkata, mereka merupakan pelajar program Asasi Muamalah dan Diploma Perbankan Islam.</p>
<p style="text-align: justify;">Untuk permulaan, KUIPs menawarkan kursus diploma dalam Pengajian Islam (Usuluddin, Syariah) dan Pengurusan Harta Islam.</p>
<p style="text-align: justify;">Peringkat ijazah dalam bidang Perbankan dan Kewangan Islam, Pentadbiran Perniagaan dan Pentadbiran Perniagaan (Keusahawanan).</p>
<p style="text-align: justify;">Mohamad Mizan berkata, KUIPs ditubuhkan melalui unit wakaf Majlis Agama Islam Perlis (MAIPs) hasil pelawaan Perdana Menteri Datuk Seri Mohd Najib Tun Razak pada 3 Mac 2013.</p>
<p style="text-align: justify;">Beliau berkata, MAIPs menyediakan satu kawasan seluas 20 hektar berhampiran bandar Kangar untuk dijadikan kampus tetap KUIPs.</p>
<p style="text-align: justify;">Pengurusan KUIPs telah membuat permohonan kepada Kementerian Pendidikan untuk membolehkan pengambilan pelajar dari Asia Tenggara, katanya. - BERNAMA</p>