KUALA LUMPUR - Malaysia berusaha sedaya upaya untuk memastikan tempat pesawat Malaysia Airlines MH17 terhempas di Donetsk, di timur Ukraine, tidak diceroboh untuk melindungi bangkai pesawat berkenaan serta bukti yang terdapat di situ daripada diusik, kata Menteri Pengangkutan Datuk Seri Liow Tiong Lai.

Menurut beliau, langkah itu juga bagi membolehkan para penyiasat memasukinya dan menjalankan tugas mereka dengan selamat.

Liow berkata Perdana Menteri Datuk Seri Najib Tun Razak telah menghubungi beberapa pemimpin dunia, termasuk Presiden Amerika Barack Obama dan Presiden Rusia Presiden Vladimir Putin dalam usaha melindungi kawasan itu.

"Seperti yang kita semua sedia maklum, akses kita ke tempat nahas masih terbatas, jadi kami merayu kepada para pemimpin dunia dan pihak berkuasa tempatan supaya membantu kami untuk memastikan kami mempunyai akses sepenuhnya ke tempat itu," katanya kepada pemberita pada acara bersempena kempen keselamatan jalan raya bersempena Op Selamat 5/2014 di Plaza Tol Sungai Besi di sini hari ini.

Liow berkata kini tiga pakar Malaysia berada di tapak nahas dan mereka memberi banyak maklum balas, di samping mengumpul pelbagai data.

Mengenai kempen itu, Liow berharap Op Selamat 5/2014 yang bertemakan 'Nyawa Dihargai, Keluarga Menanti, Selamat Ke Destinasi' itu dapat mengurangkan kadar kemalangan yang meragut 258 nyawa sepanjang tempoh Op Selamat tahun lepas.

"Kadar kematian akibat kemalangan jalan raya di negara ini turun daripada 4.51 bagi setiap 10,000 kenderaan pada 2004 kepada 2.9 tahun ini.

"Kita berharap kadar itu dapat diturunkan kepada dua kematian bagi setiap 10,000 kenderaan menjelang 2020," katanya. - BERNAMA