<p style="text-align: justify;">KUALA LUMPUR - Calon DAP bagi Pilihan Raya Kecil (PRK) Teluk Intan , Dyana Sofya Mohd. Daud mengakui beliau membuat keputusan tepat dengan menyertai DAP kerana berpeluang menjadi wakil rakyat.</p>
Katanya, beliau pasti tidak mendapat peluang untuk menjadi Ahli Parlimen jika memilih menyertai UMNO pada tahun 2011.

"Saya bersyukur kerana menyertai DAP pada tahun 2011. Jika tidak memilih jalan ini dan sebaliknya UMNO, pasti saya tidak berada di sini hari, menyasarkan memasuki Parlimen sebagai wakil rakyat untuk rakyat Teluk Intan dan menjadi Ahli Parlimen paling muda," katanya melalui satu kenyataan media hari ini.

Dyana Sofya turut mendakwa, DAP mencalonkan beliau dalam PRK Teluk Intan kerana beliau percaya kepada idea keadilan, hak kesaksamaan dan tadbir urus yang baik di negara ini.

Beliau dalam pada itu menyelar Ketua Wanita UMNO, Datuk Seri Shahrizat Abdul Jalil kerana mendakwa dirinya menjadi boneka kepada DAP dalam PRK Teluk Intan.

"Saya telah lama dalam DAP dan mendapati parti ini menghargai kemampuan dan karakter individu tanpa mengira kaum, agama atau jantina," dakwanya.