KUALA LUMPUR - Kualiti udara di Sri Aman kembali pulih tengah hari ini dengan merekodkan bacaan Indeks Pencemaran Udara (IPU) sederhana pada bacaan 60 berbanding 117 pagi tadi.

Walau bagaimanapun jumlah kawasan yang merekodkan bacaan IPU sederhana meningkat lebih sekali ganda daripada 18 kawasan di sebelah pagi tadi kepada 38 kawasan pada 12 tengah hari ini, menurut laporan portal Jabatan Alam Sekitar (JAS).

Antara kawasan yang merekodkan bacaan IPU sederhana ialah Alor Star (55), Seri Manjung (54), Shah Alam (58) dan Cheras (55).

Sebanyak 14 kawasan lagi termasuk Putrajaya merekodkan bacaan IPU baik.

Bacaan IPU antara 0 dan 50 dikategori sebagai baik, 51 hingga 100 (sederhana), 100 ke 200 (tidak sihat), 200 hingga 300 (sangat tidak sihat) dan 300 ke atas (berbahaya).

Orang ramai boleh merujuk portal www.doe.gov.my untuk mengetahui bacaan IPU semasa. - BERNAMA