KUCHING - Polis hari ini menahan seorang lelaki yang melanggar anggota polis sebelum dia melarikan diri dengan terjun ke dalam Sungai Sarawak dalam kejadian yang berlaku 29 Mei lalu.

Timbalan Ketua Polis Daerah Kuching (Operasi) Supt Fauzilan Abdul Aziz berkata tangkapan itu dibuat di sebuah hotel di Satok dekat sini pada 11.45 pagi ini.

Beliau berkata bertindak atas maklumat risikan, sepasukan anggota polis membuat serbuan di sebuah hotel di Satok dan menahan dua lelaki tempatan berusia 20 dan 30 tahun.

"Hasil soal siasat, seorang daripada lelaki yang ditangkap itu mengaku terlibat dengan kes rempuhan ketika pemeriksaan oleh anggota polis berbasikal di Lebuh Java Khamis lalu," katanya ketika dihubungi, Selasa.

Beliau berkata menurut suspek sebaik terjun ke dalam sungai, dia bersembunyi di sebalik tiang dalam sungai, sebelum naik ke darat di Pengkalan Kampung Sinjan dan meloloskan diri.

Fauzilan berkata selain menahan dua lelaki, polis turut merampas sebuah motosikal jenis Honda EX5 berwarna biru menggunakan nombor pendaftaran palsu, satu alat penyambung plug motosikal serta satu set pakaian dan perhiasan pakaian wanita Iban.

Katanya dua lelaki yang ditahan itu juga didapati positif dadah jenis syabu. - BERNAMA

&nbsp;