KUALA LUMPUR - Tribunal Tuntutan Pengguna Malaysia (TTPM) menyelesaikan hampir keseluruhan kes yang difailkan pengguna sejak tahun 2000 sehingga 30 Jun lepas.

Menteri Perdagangan Dalam Negeri, Koperasi dan Kepenggunaan Datuk Seri Hasan Malek berkata ia membabitkan 99.04 peratus daripada 84,633 kes dengan jumlah tuntutan bernilai RM395.2 juta.

"Daripada hanya 291 tuntutan yang difailkan membabitkan tuntutan berjumlah RM584,639 semasa penubuhan TTPM pada tahun 2000, jumlah kes yang diterima telah meningkat kepada 84,6333 kes sehingga akhir bulan lepas.

"Daripada jumlah itu, 99.04 peratus atau boleh dikatakan hampir kesemua kes berjaya diselesaikan melalui pelbagai kaedah, dan ia bukti keaktifan tribunal melayan dan membantu masyarakat pengguna dalam menyelesaikan masalah," katanya kepada pemberita selepas melawat TTPM Wilayah Persekutuan Kuala Lumpur di sini hari ini.

Hadir sama Ketua Setiausaha Kementerian berkenaan Datuk Seri Alias Ahmad dan Pengerusi TTPM Reihana Abd Razak.

Hasan berkata sasaran penyelesaian tuntutan selama 40 hari yang ditetapkan TTPM bagi setiap kes yang difailkan menjadi penyumbang utama kejayaan selain persidangan tribunal boleh diadakan secara ad-hoc di mana-mana 72 cawangan KPDNKK di seluruh negara.

Hasan berkata sebagai rancangan jangka panjang, pihaknya bercadang mewujudkan tribunal bergerak bagi membolehkan semua pengguna yang merasa ditipu membuat tuntutan, khususnya mereka yang berada di kawasan luar bandar.

Selain itu, kementerian juga akan berbincang dengan pengurusan Pusat Transformasi Luar Bandar (RTC) dan Pusat Transformasi Bandar (UTC) bagi
menjalankan persidangan tribunal di semua cawangan KPDNKK yang beroperasi di pusat-pusat tersebut, katanya.

Dalam perkembangan lain, Hasan berkata Group Jutawan Yslm.hk, yang menjalankan perniagaan menawarkan peluang menjadi jutawan tanpa perlu bekerja kepada orang ramai, yang mendakwa berurusan atas lesen jualan langsung adalah sebuah syarikat tidak berlesen yang beroperasi secara haram.

"Oleh kerana tidak berlesen, kita telah arahkan pegawai penguat kuasa menyiasat premis syarikat itu di Puchong, namun ia ditutup dan individu yang didakwa pemiliknya juga tiada di situ.

"Sekarang kita sedang berurusan dengan pihak polis untuk membantu mengesan individu berkenaan, dan mengumpul bukti bagi membawa kes itu ke mahkamah...dan kita minta dia hentikan segera kegiatan yang jelas menyalahi undang-undang itu,' katanya.

Berdasarkan laporan akhbar, syarikat itu tidak mengiklankan sebarang produk selain meminta orang ramai supaya menjana pendapatan dengan cara mudah iaitu setiap peserta diberi pilihan untuk membeli pakej seperti VIP (RM300), VVIP (RM900), Emas (RM2,100) dan Intan RM4,500 yang dijual secara lot. - BERNAMA