Jakarta - Pasukan penyelamat Indonesia menemui lebih banyak mayat mangsa kejadian bot karam yang berlaku baru-baru ini menjadikan jumlah korban meningkat kepada 34 kematian semalam.

Kejadian yang berlaku di dua sungai berbeza itu menyaksikan bot yang membawa penumpang untuk pulang berhari raya di kampung halaman masing-masing karam selepas didakwa membawa muatan berlebihan.

Menurut pegawai agensi bencana tempatan, Mujiono, sebanyak 17 mayat lagi ditemui di Sungai Barombang, Sumatera Utara, kawasan bot yang membawa 48 penumpang karam awal kelmarin selepas dikatakan terlanggar tunggul.

Antara yang terkorban termasuk enam kanak-kanak berusia lingkungan 7 bulan hingga 11 tahun.

Mujiono berkata, 28 daripada mangsa diselamatkan manakala tiga lagi masih belum ditemui.

Di Kalimantan Tengah pula, pasukan penyelamat menemui dua lagi mayat di Sungai Kapuas dalam kejadian serupa Selasa lalu yang menyaksikan sebuah feri yang membawa 70 penumpang karam. - AP