KANGAR - Agensi Penguatkuasaan Maritim Malaysia (APMM) Wilayah Utara yang berpangkalan di Kuala Perlis menahan sebuah bot pukat hanyut kerana menggunakan khidmat empat awak-awak rakyat asing secara haram.

Ketua Penguatkuasanya Lt Komander (Maritim) Shahrizan Raman berkata bot nelayan itu ditemui dua batu nautika dari pantai Kuala Perlis kira-kira pukul 11.27 malam tadi.

Beliau berkata pemeriksaan yang dijalankan mendapati terdapat empat awak-awak warga Thailand yang digaji pengusahanya tanpa kebenaran sah selain ia tidak diusahakan sendiri pemiliknya.

Awak-awak terbabit yang berumur sekitar 20-an dan 30-an turut ditahan.

Shahrizan berkata aduan dan kecemasan di laut boleh dibuat dengan menghubungi APMM di talian 24 jam MERS 999 dan Pusat Operasi Maritim, Pangkalan Maritim Kuala Perlis di 04-9851072 atau 04-9851162. - BERNAMA

&nbsp;