<p style="text-align: justify;">SINGAPURA - Yang di-Pertuan Agong, Tuanku Abdul Halim Mu'adzam Shah dan Raja Permaisuri Agong Tuanku Hajah Haminah mencemar duli melawat Taman Orkid Nasional di Taman Botani Singapura di sini hari ini.</p>
Bagi memperingati peristiwa istimewa itu, satu spesis orkid dinamakan  "Aranda Abdul Halim Mu'adzam Shah", sempena nama pasangan diraja itu.

Aranda Abdul Halim,(Arachnis hookeriana X Vanda Su-Fun Beauty) adalah orkid hibrid yang mempunyai 12 ke 18 kuntum bunga setangkai dan setiap bunga berukuran 5.5 sm melintang.

Kelopak-kelopak bunga orkid itu berwarna oren muda keemasan dengan tompok-tompok halus berwarna merah.

Semasa kunjungan, itu Tuanku Abdul Halim and Tuanku Hajah Haminah melakukan lawatan singkat di Taman Orkid itu.

Baginda berdua bersama Wanita Pertama Singapura Mary Tan juga singgah di Tan Hoon Siang Mist House yang menempatkan orkid-orkid yang jarang ditemui.

Yang di-Pertuan Agong dan Raja Permaisuri Agong juga mengunjungi Gardens by the Bay, di mana baginda berdua meluangkan masa lebih sejam melawat beberapa tempat menarik di sekitarnya.

Selain itu, pasangan diraja itu melawat Supertree Grove, Flower Dome, Cloud Forest Dome, Observation Tower dan OCBC Skyway.

Lawatan ke Taman Orkid dan Gardens by the Bay adalah antara program-program yang diatur sempena lawatan negara baginda ke Singapura.

Pasangan diraja itu tiba di sini Ahad lepas. - BERNAMA