KUALA LUMPUR - Boleh bermain mercun tetapi perlu berhati-hati supaya tidak tercedera!.

Itu pesanan Ketua Dewan Pemuda PAS (DPP) Perak, Dr. Raja Ahmad Iskandar Al-Hiss kepada orang ramai terutama golongan remaja sempena sambutan Hari Raya Aidilfitiri tahun ini.

Kata beliau, DPP Perak tiada halangan kepada orang ramai bermain mercun untuk  bergembira tetapi perlu menjaga diri untuk mengelak musibah semasa bermain bahan tersebut.

"Kami mengharapkan dan memberi peringatan kepada remaja dan anak muda yang terlalu ghairah ingin bermain mercun biasa atau buatan sendiri agar berhati-hati dan menjaga diri serta persekitaran agar tiada yang akan tercedera.

"DPP Perak bimbang dengan laporan media tentang kejadian kecederaan berikutan bermain mercun sehingga mengakibatkan kehilangan sebahagian anggota badan," katanya melalui satu kenyataan media hari ini.

Raja Ahmad berkata, pihak yang bertanggungjawab termasuk ibu bapa diminta membuat permantauan supaya tiada remaja tercedera semasa bermain mercun.

Beliau turut berharap media memberi peringatan kepada orang ramai supaya berhati-hati apabila bermain mercun.

"Bagi kami peranan ibu bapa dan sekolah amat penting kerana remaja yang masih bersekolah sentiasa terdedah dengan sesuatu yang baru dan sifat ingin mencuba," katanya.