<p style="text-align: justify;">KOTA KINABALU - Sabah melakar kejayaan dalam pembangunan infrastruktur dengan pembinaan terowong berkembar pertama dari Jalan Universiti Teknologi Mara (UiTM) ke Pelabuhan Sepanggar yang dijangka siap April tahun depan.</p>
<p style="text-align: justify;">Terowong berkembar dinamakan 'Terowong Pelabuhan Sepanggar' bernilai RM66 juta itu masing-masing sepanjang 600 meter dilaksanakan Kementerian Pembangunan Infrastruktur Sabah yang mengaplikasikan konsep teknologi hijau.</p>
<p style="text-align: justify;">Ketua Menteri Sabah Datuk Seri Musa Aman berkata terowong itu merupakan jalan alternatif yang dapat memendekkan perjalanan sejauh tujuh kilometer dari Sepanggar-UiTM.</p>
<p style="text-align: justify;">Beliau berkata pembinaan terowong itu tepat pada masanya berikutan perkembangan maju kawasan-kawasan di Taman Perindustrian Kota Kinabalu (KKIP) di Sepanggar selain Pelabuhan Sepanggar dan industri pelancongan di sekitarnya.</p>
<p style="text-align: justify;">"Laluan alternatif itu bukti janji ditepati kerajaan Barisan Nasional (BN) dalam memenuhi permintaan rakyat sekitar Sepanggar selain menunjukkan JKR (Jabatan Kerja Raya) Sabah dengan kerjasama JKR Semenanjung dapat menjayakan apa juga projek yang diamanahkan," katanya kepada pemberita selepas merasmikan majlis pecah lalu di terowong itu di Sepanggar dekat sini, Selasa.</p>
<p style="text-align: justify;">Yang turut hadir kedua-dua Timbalan Ketua Menteri Sabah Tan Sri Joseph Pairin Kitingan dan Datuk Seri Yahya Hussin, dan Pengarah JKR Sabah Datuk John Anthony.</p>
<p style="text-align: justify;">Musa yang juga Menteri Kewangan negeri menzahirkan penghargaan kepada Kementerian Pembangunan Infrastruktur Sabah yang diterajui Pairin dan koordinasi mantap menerusi JKR Sabah yang berjaya melaksanakan projek di bawah Koridor Pembangunan Sabah (SDC).</p>
<p style="text-align: justify;">Beliau berkata kerajaan negeri akan mempertimbangkan untuk membina dan menaik taraf kemudahan infrastruktur di seluruh negeri termasuk terowong alternatif di beberapa daerah yang mempunyai risiko ancaman tanah runtuh atau kegagalan cerun seperti jalan Tamparuli-Ranau, Penampang-Tambunan dan Keningau-Tenom.</p>
<p style="text-align: justify;">"Biarpun kos untuk membina terowong ini agak mahal dan mengambil masa lama, tetapi pembinaan teknologi hijau yang digunakan boleh menjimatkan kos penyelenggaraan," katanya.</p>
<p style="text-align: justify;">Projek bermula pada Oktober 2011 itu dijadual siap dan dibuka kepada lalu-lintas pada 15 April 2015.</p>
<p style="text-align: justify;">Terdahulu, Pairin ketika berucap mencadangkan kerajaan membina beberapa terowong alternatif termasuk di kawasannya di Tambunan bagi memberi keselesaan kepada rakyat dan melancarkan pergerakan trafik yang menghubungkan sesuatu kawasan.</p>
<p style="text-align: justify;">"Di Sabah yang permukaan bumi lebih bersifat berbukit-bukau atau bergunung-ganang menuntut kepakaran kejuruteraan yang rumit dan mencabar yang sering berhadapan dilema sama ada memotong lereng bukit, gunung atau pembinaan terowong.</p>
<p style="text-align: justify;">"Kerap kali kita memilih opsyen memotong lereng bukit atau gunung serta keadaan kita berisiko untuk menghadapi masalah penyelenggaraan yang tinggi akibat kegagalan cerun membinasakan jalan-jalan tersebut," katanya.</p>
<p style="text-align: justify;">Sementara itu, John berkata pembinaan terowong yang kini 73 peratus siap itu menjadi kejayaan dalam industri pembinaan jalan raya di Sabah selepas projek 'pembentung gergasi" di jalan pintasan Jalan Penampang.</p>
<p style="text-align: justify;">"Kos kerja baik pulih untuk jalan utama di Sabah adalah kira-kira RM250 juta bagi perancangan setiap lima tahun atau RM50 juta setahun sejak RMK-8. Kerja baik pulih di kawasan lereng bagi Jalan Tamparuli-Ranau sahaja menelan kos kira-kira RM110 bagi setiap lima tahun atau RM22 juta setahun," katanya. - BERNAMA</p>