KUALA LUMPUR - Hampir kesemua stesen bas di ibu negara sesak dengan warga kota yang mula pulang dari kampung halaman selepas bercuti sempena Aidilfitri.

Tinjauan Bernama di Pudu Sentral mendapati kebanyakan mereka yang kembali ke ibu kota mula bertugas pada Isnin ini namun mereka pulang lebih awal bagi mengelak kesesakan di jalan raya.

Seorang pekerja syarikat pengiklanan, Mohamad Syahmi Ismail, 26, ketika di temui di Pudu Sentral berkata beliau bercuti selama seminggu dan pulang ke ibu kota hari ini supaya dapat berehat dahulu sebelum memulakan tugas Isnin ini.

"Setiap tahun saya akan menaiki bas ekspres dari Pudu Sentral ke Johor dan memilih untuk balik awal kerana khuatir kehabisan tiket dan terperangkap dalam kesesakan lalu lintas," katanya.

Pelajar institut pengajian tinggi swasta yang kini sedang bercuti, Hazfizi Ahmad Shuib, 24, pula berkata beliau memilih pulang awal untuk berehat sebelum memulakan tugas Rabu ini.

Hazfizi Ahmad berkata memandangkan kuliahnya belum bermula, beliau mengambil keputusan untuk bekerja sambilan.

"Saya menaiki bas ekspres dan berhenti di Pudu Sentral untuk mengelak daripada terperangkap dalam kesesakan jalan raya.

"Ia juga menjimatkan kos selain saya dapat berehat di sepanjang perjalanan yang jauh," katanya.

Pudu Sentral turut dipadati dengan warga kota yang akan berlepas pulang ke kampung halaman untuk menyambut Aidilfitri bersama keluarga kerana mereka sebelum ini terpaksa bertugas pada hari lebaran. - BERNAMA