KUALA LUMPUR - Wanita MIC menggesa kerajaan mempercepatkan pindaan ke atas Akta Kanak-Kanak 2001 bagi memperuntukkan hukuman yang lebih berat kepada ibu bapa atau penjaga yang cuai dalam memastikan keselamatan anak-anak mereka.

Ahli Majlis Tertinggi Wanita MIC, Kogilam Suppiah berkata, cadangan untuk meminda akta itu yang pernah disuarakan oleh Kementerian Pembangunan Wanita, Keluarga dan Masyarakat perlu disegerakan bagi menjamin keselamatan kanak-kanak.

“Dalam tempoh kurang dua minggu lalu sebanyak empat kes jenayah ke atas kanak-kanak. Menurut laporan media, salah satu faktor insiden-insiden berkenaan kerana kecuaian ibu bapa yang kurang berwaspada malah ada yang tidak beri keutamaan terhadap keselamatan anak-anak terbabit.

“Wanita MIC menyuarakan sokongan terhadap hasrat Kementerian Pembangunan Wanita, Keluarga dan Masyarakat untuk meminda Akta Kanak-Kanak 2001 yang akan memperuntukkan hukuman berat kepada ibu bapa atau penjaga yang cuai,” katanya melalui satu kenyataan media hari ini.

Kogilam Suppiah dalam pada itu menyokong saranan penubuhan Majlis Penasihat Kebangsaan Mengenai Keselamatan dan Perlindungan Kanak-kanak oleh Naib Pengerusi Yayasan Pencegahan Jenayah Malaysia (MCPF) Tan Sri Lee Lam Thye untuk menangani isu tersebut.

Belliau turut memaklumkan pihaknya akan menganjurkan Seminar Kesedaran Keselamatan Kanak-Kanak dan Remaja kepada golongan ibu bapa dan penjaga dengan kerjasama beberapa agensi kerajaan dan badan bukan kerajaan (NGO) dalam tempoh terdekat.

“Diharap seminar ini dapat menjadi platform untuk agensi kerajaan dan NGO menerangkan secara mendalam perkara berkaitan keselamatan dan perlindungan kanak-kanak kepada golongan ibu bapa dan penjaga,” katanya. - mynewshub.my

&nbsp;