<p style="text-align: justify;">BANGI - Individu yang berpendapatan penggajian dan masih belum menghantar Borang Nyata Cukai Pendapatan masih boleh berbuat demikian sama ada melalui e-filing ataupun secara manual, walaupun tarikh akhir penghantaran borang itu tamat 15 Mei lalu.</p>
<p style="text-align: justify;">Ketua Pegawai Eksekutif Lembaga Hasil Dalam Negeri (LHDN) Tan Sri Dr Mohd Shukor Mahfar bagaimanapun berkata penalti sebanyak 20 peratus daripada cukai yang dikenakan akan dikenakan kepada mereka yang terbabit.</p>
<p style="text-align: justify;">"Saya menasihatkan kepada pembayar cukai, walaupun telah lewat, mereka tetap dikehendaki oleh undang-undang untuk menghantar borang. Kalau mereka memilih untuk tidak menghantar borang, LHDN akan mengambil tindakan sewajarnya kepada mereka," katanya kepada pemberita selepas Majlis Konvokesyen Ke-2 Akademi Percukaian Malaysia di sini hari ini.</p>
<p style="text-align: justify;">Mohd Shukor berkata sehingga 15 Mei lalu, jumlah keseluruhan borang yang dihantar melalui e-filing adalah 2.7 juta.</p>
<p style="text-align: justify;">Beliau berkata pada masa ini LHDN sedang melihat pangkalan data bagi mengenal pasti mereka yang tidak menghantar borang cukai pendapatan, dan mereka bukan saja akan dikenakan penalti malah taksiran anggaran akan turut dikenakan, yang mungkin akan berbeza daripada jumlah sebenar yang sepatutnya dibayar.</p>
<p style="text-align: justify;">"Berdasarkan trend tahunan, antara 12-15 peratus pembayar cukai gagal menghantar borang, namun jumlah ini sudah menurun berbanding 10 tahun dahulu mungkin kerana kesedaran oleh pembayar cukai itu sendiri," katanya.</p>
<p style="text-align: justify;">Mohd Shukor berkata mereka yang gagal menghantar borang tersebut mungkin kerana tidak memahami proses percukaian, lupa dan ada juga yang cuba mengelakkan cukai.</p>
<p style="text-align: justify;">"Saya juga harap pembayar cukai akan sedar bahawa hasil cukai ini adalah untuk pembangunan di mana ia membolehkan kerajaan membiayai pembangunan negara tanpa perlu meminjam kepada sumber luar," katanya.</p>
<p style="text-align: justify;">Mengulas kenyataan penceramah terkenal Dr Ridhuan Tee Abdullah bahawa orang Melayu adalah penyumbang cukai terbesar di negara ini, Mohd Shukor berkata cukai dikenakan bukan berdasarkan kaum tetapi berdasarkan pendapatan diterima oleh seseorang itu.</p>
<p style="text-align: justify;">"Tidak ada diskriminasi bahawa sesuatu kaum membayar lebih atau tidak, kerana ia hanya bergantung kepada jumlah pendapatan yang diterima. Saya tidak
boleh mengesahkan atau menafikan kenyataan tersebut kerana saya tidak tahu asas kenyataan beliau," katanya.</p>
<p style="text-align: justify;">Ridhuan Tee dalam sebuah artikel disiarkan akhbar tempatan menafikan dakwaan rencana sepuluh sumbangan bukan Melayu kepada negara ini yang disiarkan sebuah portal berita, dengan mengatakan penyumbang terbesar cukai di Malaysia bukannya datang daripada bukan Melayu sebaliknya adalah daripada syarikat berkaitan kerajaan (GLC) dan orang Melayu yang merupakan kaum majoriti. - BERNAMA</p>