KUALA LUMPUR - Enam Exco Selangor daripada Parti Keadilan Rakyat (PKR) dan DAP mengumumkan tidak akan meletak jawatan sebaliknya akan meneruskan tugas seperti biasa meskipun tidak lagi menyokong Tan Sri Abdul Khalid Ibrahim sebagai Menteri Besar.

Keenam-enam mereka dalam satu kenyataan media secara bersama hari ini menegaskan akan terus menjalankan tugas harian sehingga seorang Menteri Besar baharu daripada pakatan pembangkang dilantik untuk menggantikan Abdul Khalid.

Kata mereka, meskipun kekal sebagai Ecxo Selangor dibawah Abdul Khalid tetapi dalam tanggapan kedudukan Menteri Besar itu cuma dalam kapasiti peralihan sementara menunggu seorang Menteri Besar daripada pakatan pembangkang dilantik.

Mereka turut mendakwa menghormati perkenan Sultan Selangor supaya Abdul Khalid terus menjalankan tugas sebagai Menteri Besar tetapi tetap berpegang kepada kaedah yang menepati undang-undang tubuh negeri dan enakmen Selangor untuk menukar Menteri Besar.

Exco daripada PAS hari ini pula memaklumkan telah berbincang dengan Abdul Khalid cara untuk menguruskan pentadbiran Selangor tanpa exco DAP dan PKR.

Abdul Khalid semalam menyarankan mana-mana Exco yang tidak menyokong beliau supaya meletakkan jawatan memandangkan beliau telah mendapat perkenan Sultan Selangor untuk menjadi Menteri Besar negeri itu.

Berikut adalah kenyataan penuh enam Exco Selangor terbabit:

<strong>KENYATAAN MEDIA</strong>

<strong>PARTI KEADILAN RAKYAT &amp; PARTI TINDAKAN DEMOKRATIK</strong>

<strong>SEMUA KEPUTUSAN MELALUI PROSES UNDIAN DALAM MAJLIS MESYUARAT KERAJAAN NEGERI (MMKN)</strong>

<strong>Kami ahli Majlis Mesyuarat Kerajaan Negeri (MMKN atau EXCO) dari KEADILAN dan DAP menghormati perkenan DYMM Tuanku Sultan Selangor bahawa YAB Tan Sri Khalid Ibrahim meneruskan tugas sebagai Dato’ Menteri Besar Selangor dalam suasana sekarang.</strong>

<strong>Seperti yang dimaklumkan sebelum ini, KEADILAN dan DAP akan menggunakan kaedah yang menepati Undang-undang Tubuh Negeri dan enakmen yang berkenaan untuk mengembalikan tampuk pemerintahan Kerajaan Selangor kepada Pakatan Rakyat yang dipilih oleh rakyat.</strong>

<strong>Sebagai menghormati kehendak rakyat dan titah DYMM Tuanku Sultan Selangor tersebut, kami akan terus menjalankan tugas harian sehinggalah seorang Menteri Besar baru dari Pakatan Rakyat dilantik untuk menggantikan YAB Tan Sri Khalid Ibrahim.</strong>

<strong>Dalam tempoh peralihan ini, urusan yang melibatkan kami, anggota EXCO dari KEADILAN dan DAP adalah mengikut mandat yang telah ditetapkan oleh parti seperti berikut:</strong>

<strong>1. Kedudukan dan fungsi YAB Tan Sri Khalid Ibrahim hanyalah dalam kapasiti peralihan sementara menunggu seorang Menteri Besar dari Pakatan Rakyat dilantik;</strong>

<strong>2. YAB Tan Sri Khalid Ibrahim dan Majlis Mesyuarat Kerajaan Negeri (MMKN) tidak boleh membuat sebarang keputusan tanpa melalui proses undian. Sebarang keputusan MMKN perlulah diundi supaya fungsi YAB Tan Sri Khalid Ibrahim dihadkan kepada kapasiti peralihan; dan</strong>

<strong>3. Kami, ahli EXCO dari KEADILAN dan DAP tidak akan berjumpa dengan YAB Tan Sri Khalid Ibrahim (kecuali di mesyuarat mingguan Majlis Mesyuarat Kerajaan Negeri) untuk mengelakkan sebarang perbincangan mengenai kedudukan parti masing-masing</strong>

<strong>Perkara-perkara diatas akan dilaksanakan serta merta.</strong>

<strong>Kami akan terus menjalankan tugas mengikut mandat yang diberikan kepada Pakatan Rakyat sementara perkara ini diselesaikan secara baik dan seorang Menteri Besar dari Pakatan Rakyat mengambil alih dalam masa terdekat.</strong>

<strong>DATO’ TENG CHANG KHIM</strong>
<strong>Pengerusi Jawatankuasa Tetap Kerajaan Tempatan, Kajian &amp; Penyelidikan</strong>

<strong>PUAN RODZIAH BINTI ISMAIL</strong>
<strong>Pengerusi Jawatankuasa Tetap Kebajikan Dan Hal Ehwal Wanita</strong>

<strong>SAUDARA EAN YONG HIAN WAH</strong>
<strong>Pengerusi Jawatankuasa Tetap Pelaburan, Perindustrian &amp; Perdagangan, Pembangunan Kampung Baharu, Pemutihan Kilang Haram</strong>

<strong>PUAN WONG KEAT PING</strong>
<strong>Pengerusi Jawatankuasa Tetap Pelancongan, Hal Ehwal Pengguna Dan Alam Sekitar</strong>

<strong>PUAN DR. DAROYAH BINTI ALWI</strong>
<strong>Pengerusi Jawatankuasa Tetap Kesihatan, Pembangunan Usahawan, Sains, Teknologi &amp; Inovasi</strong>

<strong>SAUDARA GANABATIRAU A/L VERAMAN</strong>
<strong>Pengerusi Jawatankuasa Tetap Pekerja Ladang, Kemiskinan Dan Kerajaan Prihatin</strong>

<strong>12 Ogos 2014</strong>

<strong>- mynewshub.my</strong>