KUALA LUMPUR - Dewan Pemuda PAS (DPP) Perak menyambut baik hasrat kerajaan negeri itu menubuhkan sebuah pasukan sukarelawan bagi membantu usaha membanteras penyalahgunaan dadah di Perak.

Ketua DPP Perak, Dr. Raja Ahmad Iskandar Al-Hiss berkata, pihaknya bersedia membantu usaha kerajaan tersebut dengan mengadakan kerjasama bagi menjayakan usaha murni itu.

"Penyalahgunaan dadah telah sampai di kawasan kampung dan kawasan pendalaman di Perak. Kami bersedia membantu usaha kerajaan negeri dan akan mengadakan perbincangan dengan semua pihak bagi menjayakan usaha itu" katanya melalui satu kenyataan media hari ini.

Raja Ahmad berkata, kerajaan Perak perlu memastikan semua agensi kerajaan terlibat dalam usaha itu dan memberi peruntukan khas kepada pasukans sukarelawan itu.

Menurutnya, DPP Perak akan turut menubuhkan jawatankuasa khas membanteras dadah di peringkat Pemuda PAS bagi persediaan ke arah yang sama.

"Kami turut mengharapkan satu pelan tindakan membenteras dadah diwujudkan sebagai panduan," katanya. - mynewshub.my