ALOR SETAR - Program Halal Outreach (HOPE) Wilayah Utara yang sedang berlangsung di perkarangan Stadium Darulaman di sini menyasarkan jualan sebanyak RM300,000.

Ketua Pegawai Eksekutif Halal Industry Development Corporation Sdn Bhd (HDC), Datuk Seri Jamil Bidin berkata, lebih 100 ruang pameran dan jualan dapat dikunjungi orang ramai pada program selama dua hari bermula hari ini.

"Ia terbuka kepada orang ramai dan usahawan dari Kedah, Perlis, Pulau Pinang dan Perak. Lebih 10,000 dijangka mengunjunginya," katanya dalam kenyataan media di sini hari ini.

Katanya, selain pameran dan jualan, HOPE turut menyediakan segmen padanan perniagaan serta seminar sebagai platform kepada usahawan untuk mengintai peluang perniagaan serta memahami industri berkenaan.

Beliau berkata, antara objektif HOPE adalah untuk mewujudkan peluang perniagaan berteraskan halal serta meningkatkan aktiviti keusahawanan dalam industri halal di wilayah utara.

"Beberapa syarikat multinasional dan syarikat berkaitan kerajaan berkongsi pengalaman dengan peserta seminar dalam mengendalikan perniagaan berteraskan halal.

"HDC berharap agar usaha ini dapat meningkatkan lagi pelaburan domestik melalui penglibatan lebih agresif dalam usaha meningkatkan modal insan serta peluang berteraskan halal," katanya. - BERNAMA