KOTA BHARU - Kes denggi di Kelantan semakin serius dengan peningkatan sebanyak 570 kes dalam tempoh seminggu.

Pengarah Jabatan Kesihatan Negeri Kelantan Datuk Dr Ahmad Razin Ahmad Mahir berkata sehingga 12 Julai lepas, kes tersebut meningkat kepada 3,468 kes berbanding 2,898 kes, minggu sebelumnya.

"Kes ini meningkat sebanyak 391 peratus berbanding tempoh sama pada tahun lepas (Januari hingga 12 Julai)," katanya ketika dihubungi Bernama di sini, hari ini.

Ahmad Razin berkata jumlah katil yang terdapat di hospital di negeri ini masih mampu menampung bilangan pesakit demam denggi.

Beliau berkata jajahan Kota Baharu merupakan lokasi tertinggi terdedah dengan wabak denggi iaitu sebanyak 80 peratus diikuti Tumpat (8.5 peratus) dan Bachok (3.1 peratus).

"Tempat pembiakan nyamuk aedes di negeri ini terlalu banyak terutama di rumah kediaman dan operasi menghapuskan tempat pembiakan itu sedang giat dilaksanakan," katanya.

Ahmad Razin berkata masyarakat dinasihatkan agar menggunakan alat semburan dan ubat nyamuk yang terdapat dalam pasaran untuk menghapuskan aedes.

"Kita juga meminta pengeluar bahan tersebut supaya memberi harga diskaun kepada pengguna supaya mereka mampu untuk memilikinya selain sebagai menjalani tanggungjawab sosial syarikat kepada masyarakat," katanya. - BERNAMA