PORTO ALEGRE - Kejayaan Algeria menumpaskan Korea Selatan 4-2, awal pagi tadi - kemenangan pertama Algeria di Piala Dunia sejak 1982 - pantas mencetus pesta di seluruh negara Arab.

Bagi jurulatih Algeria, Vahid Halilhodzic, kemenangan skuad bimbingannya ditentukan menerusi persembahan cemerlang pada separuh masa pertama yang berakhir dengan kedudukan 3-0.

“Kami bermain hampir sempurna pada babak pertama. Babak kedua tidak begitu baik, mereka lebih banyak bertenang,” kata Halilhodzic yang memasukkan lima pemain baru berbanding perlawanan menentang Belgium antaranya Islam Slimani dan Abdelmoumene Djabou.

“Saya mengkaji perlawanan Korea, saya mahukan pemain yang segar, pemain yang mahu membalas dendam (kekalahan perlawanan pertama) yang mampu mencetus bimbang kepada pasukan mereka dan memberi kesusahan kepada mereka.”

Dalam perlawanan di Stadium Beira Rio itu, Algeria mendahului menerusi jaringan Slimani (m26) diikuti Rafik Halliche (m28) dan Djabou (m38).

Begitupun masuk babak kedua, Korea merapatkan jurang menerusi Son Heung-Min pada minit ke-50 namun kebangkitan yang diharapkan gagal dijelmakan selepas Algeria meledak gol keempat menerusi Yacine Brahimi pada minit ke-63 dan gol Koo Ja-Cheol pada minit ke-72 sekadar gol sagu hati buat Korea yang gagal menambah jaringan.

Jurulatih Korea, Hong Myung-bo mengakui kekalahan itu dan menyifatkan pertahanannya tidak mencapai tahap permainan seperti yang diharapkan.
“Pertahanan kami tidak seperti yang diharapkan, pemain kami tidak berada pada tahap yang ditetapkan. Tidak cukup komunikasi di antara pemain pertahanan. Ia adalah sesuatu yang kami boleh belajar namun tiga gol pada babak pertama adalah amat dikesalkan.”

Perlawanan terakhir Algeria adalah menentang Russia manakala Korea Selatan harus mencatat kemenangan ke atas Belgium andai mahu mara. - Reuters