BERITA anak-anak terabai, kehilangan ibu bapa atau menjadi gelandangan cukup meruntun hatinya, dan setiap kali adanya kisah sebegitu disiarkan dalam media massa atau laman maya, hatinya cukup insaf dan tersentak.

Tidak sekadar memberi komen di Facebook, jutawan fotografi Saiful Nang ada cara tersendiri membantu insan-insan kurang bernasib baik ini dengan menubuhkan Rumah Pengasih Warga Perihatin (RPWP).

RPWP dibangunkan beliau bersama-sama 19 lagi rakannya dan dibuka sejak 2005, beroperasi 100 peratus atas usaha sukarelawan yang memberi komitmen 24 hari seminggu dan 365 hari setahun, tanpa cuti dan tanpa bayaran, katanya kepada Bernama di sini baru-baru ini.

"Kami tidak sama seperti rumah anak yatim biasa. Kami di sini membentuk satu 'keluarga besar' yang menganggap setiap individu di rumah ini adalah satu bahagian daripada diri kami," katanya.

Beliau berkata pengasas pusat itu terdiri daripada pelbagai latar belakang yang kebanyakannya profesional seperti doktor, pensyarah, guru, ustaz, pentadbir, usahawan dan sebahagian lagi golongan asnaf fakir.

Saiful, 35, yang merupakan jurugambar profesional, berkata mereka menjadikan anak yatim dan asnaf seperti anak-anak mereka sendiri.

"Kami kongsi rumah yang sama, makanan yang sama, jenis dan warna pakaian yang sama, manfaatkan segala kenderaan dan apa sahaja yang kami miliki secara bersama-sama," katanya.

Beliau berkata RPWP akan memastikan setiap penghuni kekal sebagai keluarga sampai bila bila, bukannya pada umur 18 tahun mereka keluar mencari haluan sendiri.

"Perkahwinan mereka juga kami uruskan, persis seperti seorang bapa dan ibu lakukan kepada anak mereka. Cuma saiz keluarga biasa hanya sekitar empat hingga lima orang sahaja tetapi kami bersaiz 128 orang (hingga hari ini) dan ia bertambah hari demi hari," katanya.

Terkenal sebagai selebriti dalam laman sosial dan mempunyai lebih 300,000 pengikut di Facebook, Saiful berkata RPWP membentuk jiwa prihatin dalam dirinya, yang menjadikannya lebih sensitif dalam banyak perkara, termasuk dalam tabiat mengurus keluarga dan bidang perniagaan yang diceburi.

Saiful yang merupakan seorang usahawan turut menghakmilikkan kesemua perniagaannya untuk RPWP, dan begitu juga semua rakan pengasas yang lain.

"Dahulu saya adalah jurugambar antarabangsa, kemudian saya mengusahakan SaifulNang Academy yang selain daripada memenuhi jemputan ceramah motivasi usahawan dan parenting, juga memberikan kursus dan latihan seni fotografi dan videografi.

"Alhamdulillah hari ini kami boleh bersyukur kerana dapat membuktikan bahawa untuk menzahirkan sesuatu yang luar biasa, tidak semestinya kita perlukan dana yang banyak dan ahli yang ramai. Kita hanya perlukan satu jemaah yang ikhlas, bersungguh-sungguh dan sanggup berhabis harta dan diri secara bersepadu dan istiqomah," katanya.

Katanya, untuk memenuhi keperluan masyarakat, beliau dan rakan pengasas sedang mengumpulkan dana sebanyak RM20 juta bagi membangunkan sebuah kompleks di atas tanah seluas 10 ekar (empat hektar) untuk Sekolah Integrasi Tahfiz bagi golongan yatim dan asnaf.

Sekolah ini nanti akan menjadi sebuah perkampungan yang lengkap dengan segala aktiviti kehidupan dan pembelajaran yang komprehensif, daripada tahap tadika hingga pendidikan agama, iktisas dan vokasional bertahap kolej atau universiti.

"Keunikan yang ingin kami terapkan ialah sebuah institusi pendidikan yang berkonsepkan sebuah 'keluarga besar' seperti yang kami lakukan sekarang.

"Sekarang ini kami hanya mampu menampung 128 orang dan jika kompleks itu siap, kami jangkakan keluarga ini mampu dibesarkan menjadi sekitar 800-1000 orang (Insya-Allah)," kata bapa kepada empat cahayamata yang sedang menyambung pelajaran peringkat doktor falsafah (PhD) di Universiti Utara Malaysia. - BERNAMA