PUTRAJAYA - Masyarakat diharap membantu memaklumkan kepada Majlis Agama Islam atau Baitulmal mereka yang memerlukan bantuan zakat dan bukannya menuding jari kepada kedua-dua agensi itu semata-mata apabila timbul isu golongan yang terbiar dan tidak mendapat bantuan sewajarnya.

Menteri di Jabatan Perdana Menteri, Datuk Seri Jamil Khir Baharom, berkata zakat diuruskan oleh Majlis Agama Islam negeri dan setiap negeri mempunyai pendekatan sendiri dalam mengagihkan kutipan itu.

"Contohnya di Wilayah Persekutuan kami tubuhkan Skuad Jejak Asnaf untuk mencari orang yang perlu dibantu, serta Pusat Agihan Zakat (PAZA) di kebanyakan bandar besar di mana mereka boleh pergi ke situ untuk mendapatkan bantuan," katanya kepada pemberita selepas Majlis Penyerahan Zakat Perniagaan oleh RHB Islamic Bank Bhd di sini, hari ini.

Jamil Khir berkata, setiap agensi yang dipertanggungjawabkan sentiasa berusaha mengagihkan zakat yang diterima sebaik mungkin, dan ia termasuk menampung kos penyelenggaraan masjid, surau dan sekolah agama, bantuan kepada asnaf dan fakir serta mangsa bencana alam.

Beliau berkata, di Wilayah Persekutuan saja terdapat 28 skim untuk membantu golongan asnaf termasuk fakir dan miskin, termasuk bantuan tunai secara bulanan, bantuan perumahan, sewaan rumah, perubatan, pendidikan serta pembelian kenderaan untuk orang kelainan upaya (OKU).

"Benda ini sudah lama berjalan dan berjalan setiap tahun sejak dulu lagi jadi mungkin masyarakat tidak perasan dan menghargainya. Cuma bila timbul kes yang tidak dibantu, ada sesetengah lekas meletakkan kesalahan kepada Majlis Agama dan Baitulmal," katanya.

Jamil Khir turut menyasarkan jumlah agihan zakat melebihi kutipan yang diperoleh untuk tahun ini, seperti mana yang berjaya dicapai tahun lalu.

Pada majlis itu, RHB Islamic Bank menyerahkan zakat berjumlah RM1.6 juta yang diagihkan kepada 11 pusat zakat di seluruh negara termasuk Tabung Baitulmal Sarawak, Majlis Agama Islam dan Adat Melayu Terengganu, Pusat Pungutan Zakat Wilayah Persekutuan, Lembaga Zakat Selangor dan Majlis Agama Islam Kelantan.

Pengerusi RHB Islamic, Md Ja'far Abdul Carrim turut mengumumkan penambahan sumbangan sebanyak RM50,000 kepada setiap pusat pungutan zakat yang diambil daripada Dana Kebajikan bank itu.

Jamil Khir berkata, langkah RHB Islamic Bank itu amat digalakkan dan lebih ramai pihak, bukan saja dari industri perbankan tetapi industri lain juga diharap turut membayar zakat bagi membantu mereka yang memerlukan. - BERNAMA