Apa sudah jadi... itu soalan pertama para wartawan selepas berlaku kekecohan di kalangan ADUN dan pertugas media di hari pertama persidangan Dewan Undangan Negeri Selangor.

Ini gara-gara tindakan speaker menolak semua soalan ADUN Kajang, Datuk Seri Dr Wan Azizah Ismail.

Jika ikut kekananan, Wan Azizah adalah Presiden PKR dan berpengalaman sebagai ahli Dewan Rakyat sebelum ini.

Bagaimanapun, dengan Speaker (DAP) Hannah Yeoh jangan main-main, beliau menolak mentah-mentah 10 soalan yang dikemukakan oleh Wan Azizah.

Ini kerana Presiden PKR itu tidak mengikut prosedur yang telah ditetapkan oleh Pejabat DUN.

Perkara tersebut berlaku berikutan kesilapan teknikal kerana soalan yang dikemukakan tidak boleh melebihi 40 patah perkataan sedangkan semua soalan yang disediakan melebihi had yang dibenarkan oleh Pejabat DUN.

Wan Azizah turut menjadi ADUN yang telah menghantar soalan paling banyak untuk dijawab oleh kerajaan negeri pada sidang DUN kali ini. - agendadaily.com