Melaka - Polis menumpaskan satu kumpulan curi kereta lama di negeri ini dengan tertangkapnya enam ahli kumpulan 'Geng Pembaris' di Daerah Melaka Tengah dan Jasin, semalam.

Ketua Polis Daerah Melaka Tengah Asisten Komisioner Salehhudin Abdul Rahman berkata, suspek berusia antara 34 hingga 48 tahun itu ditahan dalam satu operasi khas dijalankan dari jam 5 pagi hingga 11 malam tadi di Melaka Sentral, Ayer Keroh dan Jasin.

"Selain ketua kumpulan berusia 45 tahun, siasatan awal mendapati tiga ahlinya yang ditahan terdiri daripada pemandu teksi berusia 40-an.

"Hasil tangkapan, kita berjaya merampas enam kereta lama pelbagai jenama dan masing-masing satu pemotong besi, kuku kambing dan pemutar skru serta pelbagai anak kunci" katanya pada sidang media di Ibu Pejabat Polis Daerah Melaka Tengah di sini. -<strong> myMetro Online</strong>