KUALA LUMPUR - Tenaga Nasional Bhd (TNB), yang menyasar menjadikan kemudahan satu keutamaan, akan menyediakan lebih pilihan kepada pelanggan untuk membayar bil elektrik mereka.

Pengurus Besar Kanan (Perkhidmatan Pengguna) Bahagian Pembahagian TNB Kamaliah Abdul Kadir berkata lebih banyak kaedah akan disediakan untuk memudahkan pelanggan membayar bil-bil mereka, seperti melalui e-Pay, yang kini boleh didapati di 790 Kedai Mesra Petronas di seluruh negara.

"TNB menyasar untuk menubuhkan 3,033 cawangan e-Pay melalui kerjasama dengan Petron, Caltex, BP, MyMydin, 99 Speedmart, Tesco dan Giant," katanya kepada pemberita yang menyertai lawatan ke loji kuasa arang batu TNB di Manjung baru-baru ini.

Sehingga Jun tahun ini, TNB aktif melantik lebih banyak ejen cawangan seperti kedai KK dan restoran seperti Ayamas, Lotus dan Kayu Nasi Kandar, katanya.

Beliau berkata pelanggan juga boleh mengambil kesempatan daripada aplikasi e-Services TNB, yang menyediakan cara yang mudah untuk membayar bil-bil elektrik dalam talian, mengesan penggunaan bulanan, melihat dan mencetak maklumat bil.

Pelanggan juga boleh mengesan dan menguruskan penggunaan elektrik penyewa dan pembayaran bil, katanya.

"Pusat-pusat setempat seperti pejabat pos, Telekom Malaysia dan Jabatan Air Negeri bersedia menerima bayaran apabila pelanggan berada di luar dan keluar menjalankan urusan mereka," katanya.

Kamaliah berkata untuk mengelak beratur panjang atau tempoh menunggu di kaunter, kiosk bayaran kini boleh didapati sebagai kaedah pembayaran alternatif di Pusat Perkhidmatan Pengguna TNB.

Sementara itu, bagi pembayaran melalui kaunter, beliau berkata bank-bank seperti Bank Simpanan Nasional, RHB, Bank Islam, AmBank dan Maybank juga merupakan ejen aktif TNB yang menerima bayaran bil elektrik. - BERNAMA