<strong>Mesyuarat Dewan Negara Perak hari ini meutuskan Tuanku Zara Salim Davidson diperkenan gelaran Raja Permaisuri Perak berkuatkuasa hari ini, menurut laporan Bernama.</strong>

Pada 29 Mei lepas, Dewan Negara Perak bersetuju melantik suami Tuanku Zara Salim, <strong><a title="Sultan Dr Nazrin Kebanggaan Rakyat Perak" href="http://mynewshub.my/main/2014/05/29/sultan-dr-nazrin-kebanggaan-rakyat-perak/" target="_blank">Sultan Dr Nazrin Shah</a></strong> sebagai Sultan Perak ke-35 selepas kemangkatan ayahanda baginda Almarhum Sultan Azlan Shah.

Raja Permaisuri Perak Tuanku Zara Salim dilahirkan pada 22 Mac 1973 di Ipoh dan berkahwin dengan Sultan Nazrin pada 17 Mei 2007 dan sejak itu menyandang gelaran Cik Puan Besar Negeri Perak.

<strong>Mendapat <a title="Guru Pendidikan Khas Didakwa Menghasut Di FB" href="http://mynewshub.my/main/2014/06/19/guru-pendidikan-khas-didakwa-menghasut-di-fb/" target="_blank">pendidikan</a> sebagai seorang jurutera kimia, Tuanku Zara Salim merupakan anak bongsu daripada empat beradik kepada William Davidson dan Sharifah Azaliah Syed Omar Shahabudin serta satu-satunya puteri pasangan itu.</strong>

<strong>Tuanku Zara Salim merupakan cicit kepada Sultan Kedah ke-24 Almarhum Sutan Abdul Hamid Halim Shah manakala datuknya Syed Omar Syed Abdullah Shahabuddin ialah Menteri Besar Kedah yang ketiga.</strong>

Baginda merupakan seorang mahasiswi cemerlang di University Of Nottingham di United Kingdom dan memperoleh Ijazah Sarjana Muda Kelas Pertama dalam Kejuruteraan Kimia pada Julai 1995.

Tuanku Zara Salim mempunyai minat mendalam dalam bahasa asing, mendapat pendidikan awal di Sekolah Kebangsaan Convent, Ipoh dan mewakili sekolah dalam sukan skuasy dan tenis dari 1988 hingga 1990 serta mewakili <strong><a title="Perak Kerjasama Agensi Perikanan Tingkat Sumber Ikan" href="http://mynewshub.my/main/2014/06/21/perak-kerjasama-agensi-perikanan-tingkat-sumber-ikan/" target="_blank">Perak</a></strong> dalam renang antara 1981 hingga 1987.

Baginda merupakan bekas perenang negeri Perak dan turut mempunyai sijil penyelamat renang bertauliah dan seorang peminat sukan lasak.

Selepas menamatkan pengajian A-Levels di Prime College di Ipoh pada 1992, Tuanku Zara Salim Davidson ke Britain melanjutkan pengajian dalam bidang kejuruteraan kimia. - <strong>MYNEWSHUB.MY</strong>