KUALA LUMPUR - Amaran DAP Sarawak mahu keluar daripada pakatan pembangkang jika PAS meneruskan pelaksanaan undang-undang hudud cuma satu ancaman kosong buat pemimpin parti itu.

Ketua Pemuda Gerakan, Tan Keng Liang berkata, pemimpin PAS pasti tidak mengambil peduli amaran DAP Sarawak itu kerana mereka tahu ia bukan satu ancaman buat parti itu di peringkat pusat.

“PAS sentiasa berkeras untuk melaksanakan hudud sejak parti itu diwujudkan. Presiden PAS, Datuk Seri Abdul Hadi Awang juga mahu melaksanakan hudud di Terengganu semasa menjadi Menteri Besar pada tahun 1999.

“DAP selama ini bekerjasama dengan PAS dalam pengetahuan yang jelas bahawa PAS bercadang untuk melaksanakan undang-undang hudud di negeri kawalan mereka. Malah DAP masih bekerjasama dengan PAS selepas bercadang melaksanakan hudud di Kelantan,” katanya melalui satu kenyataan media hari ini.

Justeru, Keng Liang berkata, kata dua DAP Sarawak keluar daripada pakatan pembangkang tidak akan mengubah sokongan pemimpin DAP Pusat kepada PAS walaupun hudud dilaksanakan di Kelantan nanti.

Sehubungan itu, katanya, jika DAP Sarawak benar-benar mahu menentang pelaksanaan hudud maka pemimpin DAP Sarawak perlu keluar daripada parti itu bagi memberi tekanan kepada DAP Pusat supaya membantah pelaksanaan itu.

Media hari ini melaporkan, PAS Sarawak menegaskan bahawa parti itu tidak menghalang sekiranya DAP negeri mahu keluar daripada Pakatan Rakyat ekoran pertikaian pelaksanaan hudud di Kelantan.

Bagaimanapun Pesuruhjayanya, Adam Ahid mengingatkan pemimpin DAP Sarawak supaya berfikir secara rasional kerana tindakan tidak bijak akan membinasakan. - mynewshub.my