KUALA LUMPUR - Ahli Dewan Undangan Negeri (ADUN) Damansara Utama, Yeo Bee Yin mendakwa kos pembinaan Lebuh Raya Kinrara-Damansara (Kidex) terlalu tinggi iaitu melebihi RM3 bilion.

Justeru, beliau mahu kerajaan Selangor dan Pusat yang telah mencapai persetujuan bersama berhubung projek tersebut supaya memastikan pembinaan lebuh raya itu benar-benar bermanfaat kepada orang ramai.

"Lebuhraya Kidex sepanjang 14.9 kilometer (km) akan menelan kos RM2.4 bilion iaitu RM161 juta bagi setiap km. Ia menunjukkan kos pembinaan setiap km Kidex adalah yang tertinggi dalam sejarah laluan bertol di Malaysia.

"Penilaian awal pula menyatakan sebanyak 290 lot tanah seluas 15.15 hektar terpaksa diambil alih untuk membuka lebuh raya tersebut. Ini akan menjadikan kos lebuh raya Kidex antara RM3.1 hingga RM3.4 bilion," dakwanya melalui satu kenyataan media hari ini.

Sehubungan itu, katanya, pihak terlibat perlu menunjukkan kepada rakyat bahawa manfaat pembinaan lebuh raya itu melebihi kos pembinaan sebelum ia diteruskan. - mynewshub.my