KUALA LUMPUR - Tunku Mahkota Johor, Tunku Ismail Sultan Ibrahim mengkritik barisan baharu pengendali skuad Harimau Malaya yang dibentuk oleh Persatuan Bolasepak Malaysia (FAM).

Tunku Ismail yang juga Presiden Persatuan Bolasepak Negeri Johor (PBNJ) berkata, beliau berasa sangat kecewa dan bimbang tentang barisan kejurulatihan tersebut untuk memimpin pasukan kebangsaan.

Katanya, beliau menghormati pasukan kebangsaan dan mereka perlu menerima yang terbaik dalam semua sudut termasuk kemudahan latihan dan jurulatih terkemuka.

“Saya tidak mempunyai sebarang masalah dengan pelantikan Dollah Salleh (sebagai jurulatih) kerana mempunyai rekod prestasi yang terbukti dalam liga tempatan kita sebagai antara yang terbaik di negara ini. Kebimbangan saya adalah mengenai barisan kejurulatihan yang telah beliau pilih.

“Mohd. Reduan Abdullah bagi pandangan saya tidak layak menjadi Penolong Jurulatih kepada Dollah kerana beliau jurulatih yang bertanggungjawab ke atas pasukan Perlis yang diturunkan dari Liga Perdana ke Liga FAM yang mana hanya mampu beroleh dua kemenangan dan menduduki tempat kedua tercorot dalam Liga Perdana,” katanya dalam satu kenyataan seperti disiarkan laman Facebook Johor Southern Tigers hari ini.

Tunku Ismail turut mempersoalkan pelantikan Wan Mustaffa Wan Ismail sebagai penolong jurulatih dan Omar Salim selaku jurulatih penjaga gol memandangkan kedua-dua pernah dipecat daripada Johor FA yang merupakan pasukan peringkat negeri.

Kata beliau, bagaimana seseorang yang telah diberhentikan di peringkat negeri kerana prestasi yang lemah tetapi dinaikkan ke tahap yang lebih tinggi iaitu pasukan kebangsaan.

“Jika benar mereka bagus, mereka sepatutnya masih bersama pasukan Johor FA sekarang ini. Bagi saya terdapat ramai lagi calon yang lebih berkelayakan,” tegasnya.

Tunku Ismail menambah, negara lain seperti Jepun, Korea dan China menggunakan khidmat jurulatih asing terlebih dahulu untuk belajar daripada jurulatih daripada negara bola sepak sebelum menggunakan kepakaran tempatan.

“Bola sepak Malaysia tidak perlu 'bodoh sombong' seolah-olah tahu segala-galanya kerana jika benar kita bagus, kita tidak sepatutnya berada pada kedudukan sekarang,” katanya.

Menurut beliau, Malaysia mempunyai ramai pemain yang sangat berbakat, tetapi mereka perlu dibimbing dan dikendalikan secara profesional supaya boleh menjadi pemain yang lebih baik.

Justeru, Tunku Ismail menggesa FAM mengkaji semula dengan lebih teliti sebelum membuat keputusan muktamad mengenai perkara itu kerana pasukan negara layak mendapat yang terbaik. - mynewshub.my