PUTRAJAYA - Sebanyak 11 tokoh terkenal daripada pelbagai bidang dilantik menganggotai Majlis Penasihat Pendidikan Kebangsaan (MPPK) bagi sesi 2014-2016, berkuat kuasa 1 Ogos lalu.

Ia dipengerusikan Pro-Canselor Universiti Teknologi MARA (UiTM) yang juga bekas Ketua Pengarah Pelajaran Tan Sri Dr Abdul Rahman Arshad.

Turut menganggotai majlis itu ialah Pengerusi Majlis Profesor Negara Tan Sri Dr Zakri Abdul Hamid, Pengerusi Lembaga Penduduk dan Pembangunan Keluarga Negara (LPPKN) Tan Sri Napsiah Omar, Presiden Yayasan Dakwah Islamiah Malaysia (Yadim) Datuk Dr Asyraf Wajdi Dusuki, Pengarah Eksekutif Malaysia Employee Federation (MEF) Datuk Shamsuddin Bardan dan Pengarah Urusan (Asia Pasifik) Gazprom Marketing &amp; Trading Pte Ltd (Singapore) Datuk Mohammad Medan Abdullah.

Turut dilantik ialah pengasas Universiti Tun Abdul Razak (UniTAR) yang juga bekas anggota Dewan Negara Datuk Hassan Harun, Naib Canselor Universiti Malaysia Sabah Datuk Prof Dr Mohd Harun Abdullah, Felo Penyelidik Utama di Institut Alam dan Tamadun Melayu Universiti Kebangsaan Malaysia (UKM) Datuk Prof Dr Teo Kok Seong, Felo Penyelidik Institut Kajian Etnik UKM Datuk Dr Denison Jayasooria dan Pengetua Sekolah Menengah Sri KDU Datin Ong Guan Siew atau lebih dikenali sebagai Datin A.K Chan.

Watikah pelantikan anggota majlis berkenaan disampaikan Timbalan Perdana Menteri Tan Sri Muhyiddin Yassin yang juga Menteri Pendidikan di sini hari ini.

Berucap pada majlis itu, Muhyiddin berkata peranan MPPK itu seiring dengan penggabungan Kementerian Pelajaran dan Kementerian Pengajian Tinggi sebelum ini yang membabitkan penambahan anggota daripada sembilan kepada 11 orang.

Mereka juga berperanan untuk memberi nasihat berhubung isu-isu berkaitan pendidikan bermula dari peringkat prasekolah hingga ke peringkat pengajian tinggi, berbanding hanya di peringkat sekolah menengah sebelum ini, katanya.

"Latar belakang kepakaran anggota MPPK daripada pelbagai bidang diharap dapat membantu kementerian dengan pandangan dan nasihat dalam apa-apa bidang yang berkaitan dengan pendidikan khususnya untuk menjayakan pelaksanaan Pelan Pembangunan Pendidikan Malaysia (PPPM) 2013-2025 dan Pelan Strategik Pengajian Tinggi Negara (PSPTN)," katanya.

Muhyiddin berkata kepentingan menubuhkan majlis itu diperuntukkan di bawah Akta Pelajaran 1961 dan diteruskan dalam Akta Pendidikan 1996 (Akta 550) di bawah Seksyen 10.

Katanya, beliau akan mempengerusikan mesyuarat MPPK sekurang-kurangnya dua kali setahun untuk mendengar pandangan dan nasihat MPPK berkaitan pendidikan, khususnya mengenai pelaksanaan PPPM dan PSPTN serta kesepaduan dan kesinambungan pendidikan di sektor pelajaran dan pengajian tinggi.

"Kita mengamalkan sikap yang agak terbuka. Walaupun ada dasar dan polisi tertentu yang kita laksanakan selepas diputuskan Jemaah Menteri dan berdasarkan rang undang-undang, tapi kita sentiasa terbuka kerana proses pendidikan adalah sesuatu yang amat dinamik dan berubah sepanjang masa," katanya.

Muhyiddin berkata kementerian juga telah membuat semakan semula terhadap PSPTN yang akan dinamakan semula sebagai Pelan Pembangunan Pendidikan Malaysia Pengajian Tinggi 2015-2025 yang dijangka akan dilancarkan hujung tahun ini.

Beliau turut menyampaikan penghargaan kepada anggota MPPK sebelum ini yang dipengerusikan Tan Sri Dr Wan Mohd Zahid Mohd Noordin yang disifatkan amat besar sumbangannya apabila mengemukakan memorandum untuk mengkaji semula sistem pendidikan negara dan menubuhkan jawatankuasa mengkaji sistem pendidikan kebangsaan, yang menghasilkan PPPM. - BERNAMA