<p style="text-align: left;">LOS ANGELES - Sebuah panel juri mencadangkan hukuman mati sekali lagi ke atas seorang lelaki yang telah dihukum mati kerana membunuh 10 wanita di kawasan bandar raya Los Angeles, Amerika Syarikat</p>
<p style="text-align: left;">Tertuduh, Chester D. Turner, 47, patut dihukum mati kerana membunuh empat wanita lain antara tahun 1987 hingga 1997, kata panel juri tersebut kelmarin.</p>
<p style="text-align: left;">Bekas penghantar piza itu didapati bersalah minggu lalu berhubung siri pembunuhan kedua di selatan Los Angeles.</p>
<p style="text-align: left;">"Bukti asid deoksiribonukleik (DNA) mengaitkan Turner dengan jenayah tersebut," kata pendakwa raya.</p>
<p style="text-align: left;">Menurut media AS, hukuman ke atas pembunuh bersiri itu akan diputuskan pada 1 Ogos depan.</p>
<p style="text-align: left;">Dia sebelum ini didapati bersalah dan dijatuhi hukuman mati pada 2007 kerana membunuh 10 wanita termasuk seorang ibu mengandung.</p>
<p style="text-align: left;">Turner turut dijatuhi hukuman penjara minimum 15 tahun sehingga penjara seumur hidup kerana membunuh bayi dalam kandungan mangsa.</p>
<p style="text-align: left;">Menurut pihak berkuasa AS, lelaki itu merupakan antara tiga pembunuh bersiri yang bermaharajalela di kawasan Los Angeles semasa era penagihan kokain pada tahun 1980-an hingga 1990-an.</p>
<p style="text-align: left;">Dua tahun lalu, seorang lelaki, Michael Hughes telah dihukum mati kerana menjerut seorang gadis berumur 15 tahun dan dua wanita lain. - AP</p>
<p style="text-align: left;"></p>