KUALA LUMPUR - Saham Sapura Resources Bhd di Bursa Malaysia jatuh pada awal sesi pagi hari ini selepas kumpulan itu menafikan khabar pasaran anak syarikat milik penuh SapuraKencana Petroleum, Sapura Kencana Energy Inc akan disuntik ke dalam firma itu.

Pada 10.12 pagi, kaunter itu jatuh empat sen kepada RM1.15 selepas dibuka RM1.18 dengan sejumlah 518,600 saham bertukar tangan.

Pengumuman itu dibuat selepas saham Sapura Resources naik ke paras tertinggi dalam tempoh setahun pada RM1.19 semalam dengan sejumlah 5.39 juta saham diniagakan.

Dalam makluman kepada Bursa Malaysia semalam, Sapura Resources menjelaskan tidak maklum mengenai sebarang rancangan suntikan aset.

“Bagi pihak lembaga pengarah, kami mengumumkan bahawa syarikat tidak membincangkan serta tidak maklum mengenai sebarang rancangan suntikan aset yang akan menambah operasi minyak dan gas ke dalam portfolio syarikat,” umum syarikat itu.-BERNAMA