RECIFE - Michael Umana berkata dia bermimpi, sehari sebelum perlawanan bahawa Costa Rica layak ke suku akhir Piala Dunia di Brazil.

Kini dia sudah tidak bermimpi lagi kerana pada realitinya dia dan rakan sepasukan bakal menentang Belanda untuk merebut tiket ke separuh akhir kejohanan.

“Semalam, saya bermimpi kemenangan ini dan ia tampak tak benar. Saya tenang kerana bermimpi mengenainya. Saya tidak menceritakan kepada siapa-siapa kerana yakin,” kata Umana.

“Kemenangan ini untuk keluarga saya, untuk rakan sepasukan yang tercedera yang tidak bersama kami dan banyak bantu kami.”

Kemunculan terakhir pasukan bergelar The Ticos dalam kelompok 16 terakhir Piala Dunia ialah pada 1990.

Umana memastikan tiket ke suku akhir selepas sepakan penalti kelima dan terakhir olehnya menerjah jaring Greece untuk Costa Rica menang 5-3 selepas terikat 1-1 selepas masa tambahan dalam aksi pusingan kedua di Arena Pernambuco, di sini.

Namun, penjaga gol, Keylor Navas harus dijulang wira pasukan apabila menghalang baik sepakan keempat Greece diambil oleh Theofanis Gekas sebelum Umana tampil menyepak penalti kemenangan pasukan.

Terdahulu, penentuan antara Costa Rica dan Greece terpaksa diheret ke masa tambahan selepas kedua-dua pasukan terikat 1-1 selepas tamat 90 minit permainan.

Bryan Ruiz membuka tirai jaringan untuk Costa Rica pada minit ke-52 tetapi Greece bangkit menyamakan kedudukan menerusi Sokratis Papastathopoulos pada minit terakhir permainan.

Costa Rica turut pincang apabila bermain dengan bekalan 10 pemain selepas Oscar Duarte dilayangkan kad merah pada minit ke-66. - Reuters