KUALA LUMPUR - Kad MyRapid boleh digunakan untuk membayar tiket bas RapikKL bermula 1 Julai ini, kata Ketua Pegawai Eksekutif Rapid Bus Sdn. Bhd. (Rapid Bus), Datuk Ir. Zohari Sulaiman.

Menurut beliau, langkah itu bertujuan memastikan operasi bas RapidKL yang lebih lancar untuk keselesaan orang ramai selepas ini.

“Pengguna komuter boleh menggunakan kad MyRapid ke atas semua bas RapidKL bermula 1 Julai ini kerana ujian yang kami lakukan keatasnya berjaya.

“Kami kini bersedia untuk menerima penggunaan MyRapid di bawah program Sistem Tiket Bas Tanpa Tunai (CBTS),” katanya melalui satu kenyataan media hari ini.

Zohari berkata, sebagai tambahan, penumpang bas RapidKL yang menggunakan kad MyRapid akan menikmati diskaun 20 peratus untuk tempoh tertentu bermula tarikh tersebut.

Beliau menambah, orang ramai yang telah mempunyai kad bulanan MyRapid boleh mendapatkan kad baharu untuk menikmati kemudahan itu tanpa sebarang caj dikenakan.