KUCHING - Jumlah peruntukan tahunan yang diterima Sarawak ketika ini tidak akan terjejas dengan bajet yang telah diluluskan bagi menaik taraf Jalan Raya Pan Borneo.

Menteri Kerja Raya, Datuk Fadillah Yusof, berkata perkara itu dipersetujui Kerajaan Persekutuan selepas kerajaan negeri Sarawak menyatakan hasrat agar peruntukan tahunan yang diterima tidak terjejas dengan pelaksanaan menaik taraf Jalan Raya Pan Borneo.

"Kerajaan negeri menyatakan Jalan Raya Pan Borneo walaupun diperlukan, bukan keutamaan sebab banyak lagi jalan-jalan terutama di luar bandar yang perlu dilaksanakan. Untuk itu kerajaan negeri dah nyatakan bahawa kalau nak buat Jalan Raya Pan Borneo dapat diberikan peruntukan selain daripada peruntukan sedia ada.

"Maknanya kalau nak buat Jalan Raya Pan Borneo peruntukan kepada Sarawak perlu lebih supaya tidak ganggu peruntukan tahunan bajet pembangunan negeri sedia ada. Perdana Menteri telah pun bersetuju untuk memberikannya selain daripada peruntukan sedia ada kepada Sarawak," katanya.

Beliau berkata demikian kepada pemberita selepas merasmikan merasmikan Kejohanan Sepak Takraw Piala YB Datuk Haji Fadillah Haji Yusof Siri III 2014 di Hill Shopping Mall, hari ini.

Fadillah berkata, mengikut anggaran awal projek menaik taraf keseluruhan Jalan Pan Borneo ke tahap jalan kembar, empat lorong secara berperingkat-peringkat melibatkan kos RM22 billion. - BERNAMA