KUALA LUMPUR - Ia merupakan satu tindakan cemerlang Perdana Menteri Datuk Seri Najib Tun Razak apabila beliau mengumumkan awal hari ini bahawa Malaysia mencapai persetujuan bagi membebaskan jasad mangsa dan kotak hitam MH17 selain mendapatkan akses bagi penyiasat antarabangsa ke lokasi nahas di Grabove di timur Ukraine.

Ketika semuanya nampak bingung, pengumuman oleh Najib adalah titik perubahan yang dialu-alukan dalam kebuntuan antara pasukan penyelamat antarabangsa dan individu yang menguasai kawasan yang luas berdekatan sempadan Rusia yang menjadi lokasi di mana pesawat Malaysia Airlines B777 terhempas secara tragik.

Najib begitu cekap mengawal emosi apabila berkata sepanjang beberapa hari lepas beliau "mahu menyuarakan dengan lantang kemarahan dan kepiluan yang dirasai rakyat Malaysia tentang insiden itu."

"Bagaimanapun, kadang kala, kita perlu bekerja secara senyap untuk mendapat hasil yang baik," katanya dalam sidang akhbar yang disiarkan melalui televisyen ke seluruh negara.

Dan sememangnya hasilnya amat baik. Seperti apa yang disebut dengan tepat oleh Menteri di Jabatan Perdana Menteri Datuk Seri Idris Jala, "Orang boleh bercakap banyak tetapi apa yang diperkatakan itu yang menjadi perkiraan."

Dalam kenyataan itu, Najib berkata,"Ini merupakan keadaan luar biasa yang memerlukan langkah-langkah luar biasa. Ada risiko bagi meneruskan persetujuan ini.

"Namun kami berasa berkewajipan untuk meneroka semua jalan untuk memecahkan kebuntuan, dan mengambil jasad dan kotak-kotak hitam. Selepas bertemu anggota keluarga (mangsa nahas), saya berasa bahawa kami terhutang budi kepada mereka untuk mengambil tindakan itu."

Sementara itu, "kejayaan" Malaysia telah menimbulkan perasaan iri hati di kalangan sesetengah pihak. Paul Sonne, koresponden Wall Steet Journal di Moscow, memperlekeh usaha itu dan menimbulkan tanda tanya dalam tweet beliau sama ada perunding Malaysia tahu apa yang dipersetujui mereka dengan Alexander Borodai dan orang-orangnya.

Namun Sonne perlu diingatkan bahawa pasukan Malaysia di Ukraine mempunyai orang yang fasih berbahasa Inggeris dan Rusia.

Dengan kedudukan getir yang dikenakan puak pemisah sambil mengacukan senjata api dan kadang kala melepaskan tembakan ke udara bagi menakutkan orang luar, seseorang mungkin berpendapat bahawa Borodai akan meneruskan kebuntuan itu untuk mendapatkan kelebihan dalam konflik serantau.

Namun dalam usaha mereka di sebalik tabir, para perunding memberi tumpuan kepada perkara paling penting dalam fikiran mereka - mendapatkan apa yang paling penting dalam detik-detik yang paling menyiksakan: pembebasan jasad-jasad mangsa, kotak-kotak hitam dan akses ke lokasi nahas di Grabove.

Ini mengingatkan kepada kata-kata St Francis of Assisi: "Mulakan dengan melakukan apa yang perlu; kemudian buat apa yang boleh; dan tiba-tiba anda melakukan apa yang mustahil."

Jadi ia merupakan perkara yang menjadi keutamaan bagi para perunding untuk mendapatkan jasad terbabit dibawa balik buat detik-detik terakhir dengan orang yang disayangi.

Atau mendapatkan upacara pengebumian atau hak disemadikan sewajarnya bagi mereka yang kehilangan bapa, ibu, kakak, abang, anak, atau kawan.

Emosi diketepikan, mendapatkan kotak-kotak hitam untuk mengetahui apa yang sebenarnya berlaku di udara sebelum pesawat itu terhempas dan mempunyai laluan tanpa halangan bagi para penyiasat antaraangsa ke lokasi nahas merupakan tugas-tugas yang penting.

Seperti apa yang dikatakan Menteri Pengangkutan Datuk Seri Liow Tiong Lai, "Kita masih perlu mengetahui apa yang berlaku sebenarnya."

Pada keseluruhannya, Malaysia bertindak secara jujur dan merupakan bahagian paling penting.

Ini mengingatkan kepada kata-kata pengarang Richard Eyre:"Prinsip bertindak secara jujur adalah bahagian paling penting dalam kerja yang baik."

Di sebalik kejayaan itu, Najib tidak terlalu bermegah-megah mengenainya dan dan begitu kasihan belas dan tenang dalam kenyataanya apabila beliau berkata:"Saya faham, bagi anggota keluarga, tiada apa yang boleh diubah kembali.

Nyawa yang telah hilang tidak boleh dikembalikan; maruah yang hilang tidak boleh dipulihkan.

"Perasaan saya sentiasa bersama mereka yang kehilangan orang yang disayangi dalam tragedi MH17. Kami berharap dan berdoa agar persetujuan yang dicapai akan membawa kepada langkah yang jelas ke arah penyelesaian." - BERNAMA